IKEA HTC кўзойнаклари учун виртуал ошхона яратди\n23:00 / 06.04.2016\nВиртуал реаллик технологияси ўзида сақлаётган салоҳият йирик бизнесни ўзига жалб қилишни бошлади. VR-тизимларга уй учун мебель ва товарлар сотувчи тармоқ IKEA қизиқиш билдира бошлади. Компания жорий ҳафтада эндигина харидорларга етказила бошлаган HTC Vive виртуал реаллик кўзойнакларига мини-ўйин чиқарди.\nIKEA VR Experience – экспериментал дастур бўлиб, Epic Games студиясининг Unreal Engine 4 движоги негизида яратилган. Бунинг эвазига фойдаланувчилар виртуал фазо бўйича сайр қилиб, IKEA маҳсулотлари билан танишишлари мумкин бўлади.\nҲозирча бундай сайрни амалга ошириш учун биттагина виртуал хона бўлиб, у ҳақиқийсидан деярли фарқ қилмайдиган 3D-ошхонадан иборат. HTC’нинг VR-кўзойнакларини тақиб, фойдаланувчилар хона бўйлаб эркин юра олишлари, мебель жиҳозларининг ранги ва қопламасини ўзгартиришлари ҳамда интерьерни ёш бола ёки катта ёшли одамнинг бўйи баландлигидан кўришлари мумкин бўлади.\nБундан ташқари, VR Experience турли жойларга "телепортлаш" (кўчиш) ва баъзи анжомлар билан турли ҳаракатларни амалга ошириш имконини беради. Мисол учун, товани қўлга олиб, уни плита устига қўйиш ёки мева пўчоғини чиқинди челагига ташлаш мумкин бўлади.\nКомпанияда таъкидланишича, VR Experience – пилот лойиҳа бўлиб, 2016 йил августигача амалда бўлади. Агар бу лойиҳа муваффақиятли чиқса, IKEA эҳтимол бошқа 3D-хоналарни ҳам яратиши мумкин бўлади. Дастурни Steam ўйин каталогидан бепул юклаб олиш мумкин.


#Navruz2018 Нөкис районында «Наўрыз» байрамы өткерилди (фото)- Kruz.uz\n#Navruz2018 Нөкис районында «Наўрыз» байрамы өткерилди (фото)\n10:06, 21.03.2018 1299 0 Нөкис районы\n20-март күни район орайындағы балалар жас өспиримлер спорт комплекси өзгеше түске бөленди. Байрам өткерилетуғын алаңда «Әзиз ўатанласлар, ҳәр күниңиз Наўрыз болсын!», «Наўрыз байрамы мүбәрек болсын», «2018-жыл – Жедел исбилерменлик, инновациялық идеялар ҳәм технологияларды қоллап-қуўатлаў жылы» сыяқлы сүренлер менен безелген, рәңбәрәң байрақшалар желбирейди.\nМиллийлигимизге тән кийимлер кийген қыз ҳәм жигитлер, миллий ойынлар есапланған «Шүллик», «Асық», «Бектас» ойнап атырған балалар, әл аспанға пәтпелек ушырып жүрген жас өспиримлер байрамға өзгеше заўық бағышлайды. Ал, мәкеме, кәрхана ҳәм оқыў орынлары хызметкерлери тәрепинен таярланған миллий тағамлар көргизбеси кимниң болса да дыққатын өзине тартады. Сыпаларда дөгереклесип отырып анаханлар менен атаханлар, елимиздиң абаданлығына, халқымыздың тынышлығына шүкиршилик етип, ақ пәтиясын бермекте.\nХалықты сейилге шақырыўшы ҳаўазлар жүреклерге йош бағышлайды. Ўатанды, бәҳәрди жырлайтуғын нама-қосықлар жаңлайды. Халық сейилине келгенлер бир-бирин байрам менен қутлықлап, жақсы тилеклер тиледи.\nНөкис районы ҳәкими А.Сейтахов район халқын Наўрыз байрамы менен қутлықлады. Буннан соң районлық мәденият бөлиминиң улыўмахалықлық Наўрыз сейилине бағышлап таярлаған «Әзиз ўатанласлар, ҳәр күниңиз Наўрыз болсын!» атамасындағы концерт бағдарламасы қойып берилди. Байрам концертин Б.Шүкирбаева «Нәўбәҳәр келди» атамасындағы қосығы менен баслап берди. Буннан соң балалар топары, фольклорлық топарлар, көркем ҳәўескерлик жәмәәтлери, профессионал атқарыўшылар ҳәм жас талант ийелери өз бағдарламасы менен қатнасты. Әсиресе, 15-санлы балалар көркем өнер ҳәм музыка мектеби оқыўшылары таярлаған «Арбашының аўылы» атамасындағы композиция жыйналғанлардың кеўлинен шықты. Байрам концертинде халықтың сүйикли қосықшысы Б.Каримова, эстрада жулдызлары М.Өтемуратов, Ә.Алламбергенов, М.Хожамуратов, «Әмиў толқыны» ансамбли қосықшысы Қ.Муратовлар өзлериниң йошлы қосықларын инам етти.\nБайрамда Тақыятас районынан мийманға келген нураный Жолдасбай Нурабуллаев өзиниң Наўрызға бағышланған қосығын оқып берди.\nБайрамға бағышланған концерт бағдарламасы жуўмақланғаннан соң тамаша-гөйлердиң нәзери палўанлар беллесиўи, қошқар урысы, арқан тартысыў ҳәм тас көтериў жарысы болып атырған тәрепке аўды. Ерлер арасында болып өткен гүресте З.Зайтов бас байрақты жеңип алған болса, қызлар арасында жәҳән чемпионы К.Дәрменбаева қарсыласынан үстем келди. Арқан тартысыў бойынша «Қутанкөл» мәкан пуқаралар жыйыны командасы, қошқарлар урысында Тақыркөлли Д.Алламбергеновтың қошқары жеңимпаз болды.\nБул күни Наўрыз байрамы районымыздың барлық аўылларында, көшелеринде, шаңарақларында даўам етти.\nКеше, 10:41 1129\nКеше, 01:49 213\n12:23, 29.05.2020 1704\n19:09, 28.05.2020 1721\n15:55, 28.05.2020 3647\nЕркин гүрес Samsung-Nukus Муратбаева Зийўар Пластик карта Ташаббус-2017 Урыс жыллары Бостан америкалы қәниге Адвокат Райхан Сапарова\n10:03, 29.05.2020 3539\n13:27, 26.05.2020 3443\n17:09, 25.05.2020 3092\n14:21, 25.05.2020 2256


ХИРМОН ТЎЛИБ ТЎКИЛДИ ДОН... » xatirchi.uz\nxatirchi.uz » Янгиликлар » ХИРМОН ТЎЛИБ ТЎКИЛДИ ДОН...\nВилоятда бу йил 38 минг39 гектар майдонда бошоқли дон экинлари етиштирилди. Суғориладиган ғалла майдонларининг гектаридан ўртача 71 центнердан, жами 266 минг тоннадан ортиқ дон ҳосил олиш режалаштирилган. Бунинг учун барча зарур чоралар кўрилди. Энг асосийси, экилган ғаллани қишловга туплаган ҳолда киритиш учун куз ойида ғалла майдонлари гектарига 100-150 килограммдан азотли минерал ўғитлар билан озиқлантирилди ва иккинчи марта суғорилди. Шунингдек, бегона ўтларга қарши гербецидлар билан тўлиқ бир марта, “занг” касаллиги ва зараркунандаларга қарши икки марта фунгицидлар билан кимёвий ишлов ўтказилди. Бу тадбирларнинг тўлиқ ва сифатли бажарилиши “Ўзагроинспекция”нинг бошқарма ва туман бўлими ходимлари назоратида бўлди.\nБугунги кунда вилоятда ғалла ўрим-йиғимига 112 та ўрим-йиғим отряди ташкил этилган бўлиб, уларга112 та ғалла ўриш комбайнлари, 340 дан ортиқ дон ташиш автотранспортлари, 100 га яқин трактор тиркамалар, 5 та кўчма устахоналар, 45 та ёқилғи ташиш транспорт воситалари бириктирилган.Бундан ташқари, ғалла ўрим-йиғими мавсумида комбайнларнинг тўхтовсиз ишлашини таъминлаш мақсадида эҳтиёт қисмлар захираси яратилган.\nВилоятда бугунги кунгача 631 дан ортиқ фермер хўжаликларининг\n11 минг 456 гектарга яқин ғалла майдонларида ўрим-йиғим ишлари давом этмоқда.\nАйниқса, Хатирчи, Кармана, Қизилтепа туманларидаги айрим фермер хўжаликларда ўртача ҳосилдорлик 70-80 центнерни ташкил этаётгани эътирофга лойиқ. Бу агротехник тадбирларнинг сифатли ўтказилганини тасдиқлайди.\nЖорий йил Хатирчи тумани бўйича 11 минг 228 гектар майдонга бошоқли дон экилган бўлиб, ўрим-йиғим ишлари учун 22 та комбайнга 22 та отряд шакллантирилди. Ҳудудда 2020 йил ҳосили учун 207 та фермер хўжаликлари ва бошқа қишлоқ хўжалик корхоналари томонидан бошоқли дон етиштириш режалаштирилган.. Жорий йилнинг 23 июнь ҳолатига кўра, туман ғаллазорларидан 15 минг 281 тонна дон йиғиштириб олинди, бу кунига 2 минг 500 тонна буғдой ўриб-йиғиб олиняпти деганидир.\nТумандаги “Абдулазиз Маъруфжон”, “Оғабек Шамшод”, “Бахтиёр Али”, “Гўзал Маржона”, “Даврон ота меҳнати” фермер хўжаликлари давлат эҳтиёжларига дон сотиш шартномавий режасини ортиғи билан бажаришди.\n- 63,4 гектар еримизнинг30,4 гектарига дон, 33 гектарига чигит эккандик, - дейди “Даврон ота меҳнати” фермер хўжалиги раиси Мизомов Нусратилла. – Ҳамма агротехник тадбирларни вақтида амалга оширдик. “Ўзагроинспекция” туман бўлими ходимлари доимий келиб, назорат қилиб туришди. Далаларимизда ҳосил мўл бўлди. Давлатга 84,9 тонна ўрнига 95,3 тонна дон топшириб, шартнома режасини ортиғи билан бажардик.\nАйтиш керакки, бугунги кунда тумандаги дон топшириш шаҳобчасида ҳам “иш қайнаган”. Бу ердаги лабораторияда тўрт нафар ходим фаолият олиб бориб, доннинг сифати, намлиги, ифлослиги, донли аралашма ҳолида ҳажмий оғирликлари ҳамда бошқа стандартларга қай даражада жавоб беришини текширади. Бу жараён ҳам инспекция туман бўлими ходимлари назоратида. Чунки фермернинг етиштирган маҳсулоти сифатидан норози бўлмаслиги, жараён шаффоф ва ҳалол ўтиши долзарб саналади.\n<!--[if !supportLists]-->- <!--[endif]-->Туман дон қабул қилиш шаҳобчасига бир кунда 2 минг тоннадан ортиқ буғдой дон қабул қилиняпти, - дейди “Ўзагроинспекция”нинг туман бўлими катта инспектори Акмал Мўминов. - Фермерларимиз дон таҳлилидан рози. Бу ерда донни сифатли сақланиши учун ҳамма шароит муҳайё этилган. Керакли жиҳозлар мавжуд ва талабга жавоб беради. Доимий тарзда жараённинг адолатли ўтишини назорат қилиб боряпмиз.\nТуманда халқимиз ризқ-рўзи ҳисобланган ғаллани нест-нобуд қилмай ўриб-йиғиб олиш ишлари давом этмоқда.\n“Ўзагроинспекция” Навоий вилоят бошқармаси\nМуаллиф:admin, Кушилган сана: 24.06.2020, Кўрилган: 30 Чоп этиш\nҚайси тоифадаги хотин-қизга имтиёзли ўқиш учун тавсиянома берилади?\nВазирлар Маҳкамасининг жорий йил 23 июндаги “Олий таълим муассасаларига қўшимча давлат гранти асосидаги қабул кўрсаткичлари\nУшбу устувор масалалар юзасидан ўтган 3 йилда 20 дан ортиқ қонун, фармон ва қарорлар қабул қилинди.\nЙил охирига қадар “Ўзбек тилининг изоҳли луғати” лотин алифбосида ҳам нашр этилади.\nСизни яна қандай сўзлар маъноси қизиқтиради? Буларни билмоқчи бўлсангиз, янги нашрдан чиққан “Ўзбек


Қарздорларнинг Ўзбекистондан чиқишини вақтинча чеклашга истиснолар киритилди - zarnews.uz\n“Суд ҳужжати асосида берилган ижро ҳужжатини ёки ижро ҳужжати бўлган суд ҳужжатини узрсиз сабабларга кўра, ижро этмаган қарздор жисмоний шахснинг Ўзбекистондан чиқишини вақтинча чеклашни таъминлаш юзасидан Мажбурий ижро бюроси, Ички ишлар вазирлиги ва Давлат хавфсизлик хизмати Чегара қўшинларининг ҳамкорлиги тартиби тўғрисидаги низомни тасдиқлаш ҳақида”ги қарор Адлия вазирлигида давлат рўйхатидан ўтказилди.\nУнга кўра, қарздор жисмоний шахснинг Ўзбекистондан чиқишини вақтинча чеклаш ижро ҳужжати қарздор томонидан узрсиз сабабларга кўра, ижро этилмаганда қўлланилади.\nҚуйидаги ҳолларда қарздорнинг четга чиқиши чекланмайди:\n– қарз миқдори БҲМнинг 5 бараваридан (1 115 000 сўмдан) ошмаса (аввал бу миқдор 446 000 ни ташкил этган), алимент ёки бошқа даврий тўловларни ундиришни назарда тутувчи ижро ҳужжатлари бундан мустасно;\n– суд қарорини ижро этиш учун етарли мол-мулк олиб қўйилган бўлса;\n– қарздор юридик шахс бўлганда.\nҚарздорнинг четга чиқиши вақтинча чекланганлиги ёки олиб ташланганлиги ҳақида унга ёзма (электрон почта) ва телефон (мобил алоқа) орқали СМС юборилади.\nҚуйидаги ҳолларда чеклов тўхтатиб турилади ва қарздорнинг четга чиқишига рухсат берилади:\n– Ўзбекистондан ташқарида касалхонага ётқизишни талаб қиладиган ҳолларда;\n– Ўзбекистондан чиқиб кетувчи делегация таркибига киритилганда.\nЧегара ҳудудларда четга чиқиши вақтинча чекланган қарздор аниқланганда унга бу ҳақда тўлиқ маълумот берилади ва www.mib.uz сайти орқали маълумот олиши мумкинлиги тушунтирилади.\n“МИБчиларнинг "футбол"идан чарчадим. Қарз бериб, ундиролмай сарсонман”\nМИБга тушаётган мурожаатларнинг қарийб 64 фоизи алимент ундирувлари билан боғлиқ\nЖомбойдаги миллий табиат боғидан 377 миллион сўмдан кўпроқ кредит қарзи ундирилди


Маййитни дафн этишга тааллуқли масалалар (6)\nBy Зубайр Исмоил on 04/11/2020 МАҚОЛАЛАР ҚАБРИСТОНГА ОИД ҲУКМЛАР\n118 – Аёл ва эркакни бир қабрга дафн этиш\nУламолар қатъий зарурат тақозо қилганда аёл билан эркакни бир қабрда жамлаш жоиз эканини айтиб ўтганлар.\n«Шунда эркак худди намоздагидек, аёлдан олдинга – қибла тарафга қўйилади».\n119 – Сиам эгизакларини дафн этиш\nАш-шаравоний аш-Шофеий айтади: «Агар эгизаклар бир-бирларига ёпишган ҳолатда вафот этишса, қандай йўл тутилади? Бунга қуйидагича жавоб бериш мумкин: Улар бир-бирларидан ажратилиб, ҳар бирини қиблага қаратиб дафн этиш тўғридек кўринади. Чунки вафотларидан сўнг ёпишиб туришлари шарт эмас. Бу масала ўрганишга муҳтож. Агар (уларни ажратмасдан) қуръа ташланади, дейилса ҳам хато бўлмайди».\n«Ҳошият аш-Шубромлисий»да келади: «“Баст ал-анвор” китоби муаллифи айтади: “Агар бир-бирига ёпишиб туғилган икки кишидан бири вафот этса, тирик қолганига зиён етказмаган ҳолатда ўликни ажратиб олиш имкони бўлса, шундай қилиш вожиб бўлади. Агар бунинг иложи бўлмаса, маййит ҳаққида қилиниши керак бўлган вазифалар адо этилади. Яъни, уни ювилади, кафанланади ва жанозаси ўқилади. Дафн этиш имкони бўлмагани учун жасад ўзи тушиб кетиши кутилади. Агар жасад қуриб тушса, тушган қисмини кўмиш вожиб бўлади. Агар иккалалари биргаликда вафот этса ва икки эркак ёки икки аёлдан иборат эгизлар бўлса, биргаликда ювилади, кафанланади, жанозалари ўқилади ва дафн этилади. Зоҳир фикр шудир.\nЭҳтимол, бундай десак тўғри бўлар: имкон бўлса эгизаклар бир-бирларидан ажратилади. Агар улар эркак ҳамда аёлдан иборат эгизаклар бўлишса ва уларни бир-бирларидан ажратиш имкони бўлса, афтидан шундай қилиш вожиб бўлади. Агар имкони бўлмаса, қўлимиздан келганча ҳаракат қилишимиз керак. Қиблага қаратиш ва бошқа шу каби ишларда эркак афзал кўрилади, валлоҳу аълам”. Иқтибос тугади».\nШайх Ибн Боз раҳимаҳуллоҳдан сўралди: «Агар бир аёл эгизак фарзанд туғса ва улар орқа тарафдан бир-бирларига ёпишган бўлса, яъни юзлари алоҳида бўлса, кун келиб улардан бирлари ёки иккалалари бир вақтда вафот этса, улар қандай дафн этилади? Уларни ажратиш вожиб бўладими? Уларнинг аҳли-оилалари қандай йўл тутиши керак? Аллоҳ сизни яхшилик билан мукофотласин.\nЖавоб: Агар шундай ҳолат юзага келса, мутахассис табибларга кўрсатилади. Улар болаларни ажратиш чорасини топишса, шундай қилишади. Агар иложи бўлмаса ва болалар вафот этса, биргаликда дафн этилади. Агар бирлари вафот этиб, иккинчилари тирик қолса, табиблар ўлган жасадни тиригидан ажратиб олишади. Агар маййит мусулмон бўлса, ювилади, жанозаси ўқилади ва якка ўзи дафн этилади. Тириги ўз ҳолича қолади. Тирик қолгани маййит сабабли озорланмаслиги керак. Балки табиблар ўзларига маълум услублар билан маййитни ажратиб олишга ҳаракат қилишлари керак бўлади».\n Қаранг: «Мухтасар ал-Хирақий», 43-бет; «Аш-шарҳ ал-кабир» (муаллиф: ар-Рофеий), 2/455; «Ат-тож вал-иклил», 2/236; «Ал-баҳр ар-роиқ шарҳ канз ад-дақоиқ», 2/341.\n Ибн Абдулбар. «Ал-кофий фий фиқҳ аҳлил-Мадина», 87-бет. «Дор ал-кутуб ал-илмийя» нашриёти, учинчи нашр, 1427 ҳ.й.\n «Сиам эгизаклари»нинг таърифи қуйидагича: «Бир қоринда бирдан ортиқ болалар бўлади. Она уларни баданлари бир-бирларига ёпишган ҳолатда туғади. Бу ёпишиш баданнинг тўғри келган жойидан бўлиши мумкин» (Доктор Файсал Балъамаш. «Аҳком ат-тавоим ал-мултасиқа фил-фиқҳ ал-исломий», 195-бет. Қирол Абдулазиз университетига қарашли «Ал-одоб вал-улум ал-инсонийя» журнали, 16-жилд, 2-адад, 1429 ҳ.й.)\n «Ҳавоший туҳфат ал-муҳтож би-шарҳ ал-минҳож», 3/171. Муаллифлар: Абдулҳамид аш-Шаравоний ва Аҳмад ал-Убодий. «Ал-мактаба ат-тижория» нашри, Миср.\n Шубромлисий ал-Ақҳарийнинг «Ниҳоят ал-муҳтож ила шарҳ ал-минҳож»га ёзган ҳошияси, 2/474.\n Шайх Ибн Боз. «Фатово нурун ала ад-дарб», 14/117. Тўпловчи: Муҳаммад аш-Шувайъир.\nAvvalgi maqolaДард ва даво (88): Катта ва кичик гуноҳлар\nKeyingi maqola Фарзанд тарбиясидаги хатолар (2): Болаларни ўзингиздан совутиш йўллари


Нух ва Худованд — Dilkashradio.com\nНух ва Худованд\nАссалому алайкум хурматли радио тингловчилар. Сизлар билан яна радиомиз орқали учрашиб турганимиздан бағоят хурсандмиз. Микрофон қаршисида эса мен Ғолиббек. Ер юзида хукмронлик урнатилди. Худованд Одам Атони мархаматлагани каби Нухни хам мархаматлади. Худованднинг мархамати купинча рухий ва жисмоний баракаланиш билан богликдир. Мархаматлаш бу Узи айтганларини бажариш учун куч бағишлашидир. Агар Худованд сизга бирор бир нарсани буюрса, уни бажариш учун сизга куч ва кобилиятни хам беради.\nШунингдек Худованд одамзод табиат устидан хукмронлик килишини айтди, бирок энди хайвонлар одамзоддан куркишини кушди, чунки туфонгача бу нарса йук эди. Озука тайёрланди. Балки одамзод туфонгача гушт егандир, лекин Худованд у факат усимлик махсулотларини ейишини хохлайди. Хозирда эса об-хавонинг жиддий узгараши натижасида Худованд гушт ейишга рухсат берди. Баъзи одамлар усимлик махсулотларини ейиш Мукаддас Китоб томонидан урнатилган дейишади, бирок бу бундай эмас. Бу хақида 1Тим. Мактубининг 4:3,4 ўқишингиз мумкин.\nАммо Худованд томонидан урнатилган битта чекланиш бор. Одамзодга қонни ейиш ман этилган. Қон жисмоний хаётнинг асоси хисобланади, Худонинг нигохида эса хар бир хаёт мукаддасдир. Қон гунохларга тавба килиш ва уларни ювиш учун хизмат килиши Худованд томонидан урнатилган ва Мусо конунларида хам қонни озуқа сифатида ишлатиш ман этилган. Бу нарса хозирги кунда хам уз кучига эга эканлигига хулоса килишимиз мумкин. Хаёт саклаб колинди. Худованд нигохида одамзод хаёти кимматлидир, ва кимки бу хаётни йук килса шу гунохи учун Худованд олдида жавоб беради.\nХатто хайвонлар хам одамни улдиргани учун жавоб беради. Одамлар Худованд суръатида яратилгандир, ва шунинг учун хам уларнинг хаёти кимнингдир айби билан тухташи мумкин эмас. Қотиллик юз берганда, Худованд қотилдан улдирилган одам қони учун уч олади, ва бу амр Янги Ахдда хам таъкидланган. Бу амрнинг берилишидан мақсад эса табиатда ва дунёда тартибни сақлаб туришдир. Одамлар уларнинг хаётлари қонун билан химояланишга мухтожлигини билишлари керак, чунки бу ёвузлик жазосиз қолиши керак эмас.\nОдамлар яшаши керак булган жамиятни шу йул билан бошқариш изга куйилган.\nМукаддас Китобда Худованднинг одамзод билан тузган бир неча ахдлари хакида гапирилган. Уларнинг купчилиги шартлидир, яъни Худованд агар одамлар Унга итоат этишса берган ваъдаларини бажаради. Нух билан тузган ахди эса шартли эмас. Унда Нух бажариши керак булган шартлари йук. Худованд эса одамзод учун хеч качон ерни бошка лаънатламасликка карор килди. У хеч качон ерга туфон юбормаслигини аниқ айтади. Нух узок вакт кемада булганлиги учун рухан чуккан эди. У бу дахшатли офат бошқа кайтарилмаслигини билгандан кейин енгил нафас олди. Шуниси кизикки, Худованд билан тузилган ахдда туфон вактида Нух билан бирга булган хайвонлар хам тилга олинган (оят.10). Худованднинг мархамати барча жонзотларга тегишлидир. У каттасидан тортиб кичигигача кайгуради. Худонинг фарзандлари Унинг нигохида канчалик кимматлидир! Хайр саломат бўлинг.\nДовуднинг илк издошлари\nКўчиб юрувчи Худованд


Азаттиқнинг туркман таҳририяти мухбири яна ҳужумга учради\nАзаттиқ – Озодлик радиосининг туркман таҳририяти мухбири Солтан Ачилова яна ҳужум ва ушлашга дучор бўлди.\n68 ёшли Ачиловага ҳужум 9 май куни эрталаб, у шаҳар яқинида жойлашган Иккинчи жаҳон уруши қурбонлари хотирасига бағишланган ёдгорлик мажмуаси ёнидаги Мангу оловга гулдасталар қўйиш тантанасини суратга олишга борганида содир бўлди.\nУнинг сўзларига қараганда, у талабалар ва фуқаролар билан бирга ёдгорлик жойлашган қирга кўтарилаётганида, уни қора костюм кийган бир неча киши тўхтатиб, Ачилова у ерда нима қилаётганини сўраган. У Ғалаба куни ҳақида репортаж учун суратлар олаётганини тушунтирганида, бу эркаклар уни ушлашган, ҳақорат ва таҳдид қила бошлашган.\nАчилованинг сўзларига қараганда, улар агар Ачилова ҳамма фотосуратларни йўқ қилмаса, уни наркотиклар сотиб олишда гумон қилиш бўйича қамоққа олишларини айтиб қўрқитишган. Ачилова буни рад этганида фуқаролик кийимидаги одамлар унинг камерасини зўрлик ишлатиб, тортиб олишган ва суратларни ўчириб ташлашган. Журналист аёлдан у Азатлик радиосига ишлашни бас қилишини талаб қилиб, уни икки соат ушлаб туришган, кейин қўйиб юборишган.\nСолтан Ачилова бир неча марта Туркманистонда таҳдидлар ва ушлашларга дучор бўлган. Ўтган йил июль ойида Ачилова икки марта ҳужумга учради, кейин унга ўлдириш билан таҳдид қилишди.\n"Бебошликка қараб тура олмайман". Солтан Ачилова билан интервью (2017 йил май).


ТОШКЕНТ ШАҲАР ХАЛҚ ҚАБУЛХОНАСИ: - Ўзбекистон овози газетаси\nэнг холис баҳо – халқ баҳоси\nКейинги тўрт йил ичида мамлакатимизда халқ билан мулоқотнинг самарали механизми яратилди. Ўзбекистон Президенти администрацияси ишлар бошқармасининг Фуқаролар қабулхонаси негизида Ўзбекистон Президентининг Халқ қабулхонаси ва виртуал қабулхонаси фаолияти йўлга қўйилди. Унда кўрилаётган ва ҳал этилаётган ҳар бир масала фуқаролар ҳуқуқ ва манфаатлари билан боғлиқ.\n2020 йилнинг 28 декабрида Ўзбекистон Президенти Шавкат Мирзиёев томонидан "Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида"ги фармон қабул қилиниб, унда мамлакатимизнинг Қорақалпоғистон Республикаси, вилоятлар, ҳар бир туман ва шаҳарда Президентнинг Халқ қабулхонаси фаолиятини йўлга қўйиш кўзда тутилган эди.\nҲозирги пайтда Қорақалпоғистон Республикаси, вилоятлар ва Тошкент шаҳрида, шунингдек, ҳар бир туман ва шаҳарда (туманга бўйсунувчи шаҳарлардан ташқари) эса Ўзбекистон Президентининг Халқ қабулхоналари фаолият кўрсатмоқда. Халқ дардини эшитиш, оғирини енгил қилиш, уларнинг йиллар давомида йиғилиб қолган муаммоларини ҳал этиш мамлакатимизда давлат сиёсатига айланди. «Инсонларнинг дарду ташвишларини ўйлаб яшаш – одамийликнинг энг олий мезонидир», – деган ғоя илгари сурилди.\nЯширишнинг ҳожати йўқ, яқин ўтмишда ёшларни иш билан таъминлаш, аҳолига сифатли тиббий хизмат кўрсатиш, уй-жой, коммунал ва йўл-транспорт хизматлари масалаларини яхшилаш ишлари асосан қоғоздагина амалга ошириларди. Суд, ҳуқуқни муҳофаза қилувчи ва назорат органларининг фаолияти юзасидан шикоятлар авж олди, давлат идораларида шикоят ва мурожаатларни кўриб чиқишда расмиятчилик, бюрократизм ва сансалорлик ҳолатлари одатий ҳолга айланди.\nХалқ қабулхонасига қилинаётган мурожаатлардан шу нарса маълум бўладики, фуқаролар ҳали ҳанузгача қонунчиликка зид бўлган идоравий қарорлар туфайли сарсон-саргардон бўлмоқда, ишга жойлашиш, соғлиқни сақлаш, банк кредитларидан эркин фойдаланиш, уй-жой-коммунал ва йўл-транспорт хизматлари сифати, маҳаллий давлат ҳокимияти, органлари, суд-ҳуқуқ идоралари фаолиятидан норозилик ҳолатлари учрамоқда. Шунинг учун пойтахтимиз туманларида тўртта секор раҳбарлари иштирокида ўтказилаётган сайёр қабулларда аҳолининг узоқ йиллардан буён ечимини топмай келаётган муаммолари иложи борича ўша жойнинг ўзида бартараф этиляпти.\nХалқ қабулхоналари томонидан фуқароларнинг Ўзбекистон Республикаси Президентига, Олий Мажлисга, Ўзбекистон Республикаси Президенти администрациясига, Ҳукуматга, давлат бошқаруви органларига, суд, ҳуқуқни муҳофаза қилувчи ва назорат органларига, маҳаллий давлат ҳокимияти, барча давлат ташкилотларига ва хўжалик бошқаруви органларига мурожаат қилишга оид конституциявий ҳуқуқларининг сўзсиз амалга оширилиши учун шароит яратилди. Мурожаатларни тўлиқ, холис ва ўз вақтида кўриб чиқилиши таъминланаяпти. Бундан ташқари, Халқ қабулхоналари давлат органлари ва хўжалик бошқаруви органларига юборилган мурожаатлар кўриб чиқилиши устидан тизимли мониторинг ва назоратни амалга ошираяпти.\nХалқ қабулхонасига аксарият ҳолларда аҳолининг ижтимоий ҳимояга муҳтож қатлами томонидан мурожаатлар келиб тушаяпти. Аҳоли мурожаатлари билан ишлашни узлуксиз, бир меъёрда ташкил этиш, муаммоларни тезкорлик билан кўриб чиқиш ва уларни ҳал этиш мақсадида Халқ қабулхонаси қошида тезкор ишчи гуруҳи штаби тузилди. Кўмакка муҳтож, ногиронлиги бўлган шахслар, ёлғиз қариялар, кўп фарзандли оилалар, боқувчиси бўлмаган инсонлар Халқ қабулхонасига “Ишонч телефони” орқали мурожаат қилиш имконига эга бўлиб, уларга озиқ-овқат, тиббий ёрдам, дори-дармон, электр, сув, газ таъминоти борасида хайрия ёрдамлари кўрсатилмоқда. Халқ қабулхоналари фаолият кўрсата бошлаганидан кейин аҳоли билан тўғридан-тўғри мулоқот, уларнинг ҳуқуқ ва эркинликлари ҳамда қонуний манфаатларини ҳимоя қилишнинг янги ва самарали тизими пайдо бўлди. Хусусан, Президент Халқ қабулхоналари вакиллари ва мутасадди ташкилотлар масъул ходимлари иштирокида ўтказилаётган сайёр қабуллар яхши натижа бериш билан бирга халқ ичига кириб бориш, унинг ташвиш ва муаммоларини чуқур ўрганган ҳолда тегишли идора ва ташкилотлар билан бамаслаҳат ҳал этишнинг амалдаги механизмига айланди.\nМаҳалла фуқаролар йиғинлари раислари билан ўрнатилган ўзаро ишончли алоқалар натижасида, маҳалла фуқаролар йиғинлари ва Халқ қабулхоналарига мурожаат қилган ижтимоий оғир аҳволдаги оилаларга “Саховат ва кўмак” жамғармаси орқали пластик карточкалар очилиб, моддий ёрдам кўрсатилди. Халқ қабулхоналари ҳамкорлиги ва тавсияси билан 35649 оилага пластик карточка очилди ва уларга маблағ ўтказилди, 690 оилага моддий ёрдам кўрсатилди. Ногиронлиги бўлган, сурункали касаллиги сабабли ётиб қолган инсонларга ҳомийлар кўмагида 27 турдаги дори-дармон бепул тарқатилди.\nФуқароларнинг ҳаётий муаммо ва эҳтиёжлари бўйича аниқланган камчиликларни бартараф этиш мақсадида тегишли давлат органларига тақдимнома, кўрсатма хатлари киритилаяпти. Мурожаатларда кўрсатилган асосий муаммолардан яна бир қисми – уй-жой, оилавий низолар, тайинланган жазоларнинг оғирлиги, маҳаллий давлат ҳокимияти органлари мансабдор шахсларининг ноқонуний хатти-ҳаракатлари, маъмурий ишлар бўйича жарима миқдорларининг катталиги ва бошқа масалалар бўлиб, улар Халқ қабулхонаси ва туманлардаги тўртта сектор вакиллари томонидан жойига бориб ўрганилмоқда ҳамда тегишли хулосалар чиқарилмоқда. Фуқароларнинг ҳуқуқий саводхонлигини ошириш, уларда ҳуқуқбузарликларга нисбатан муросасизлик муносабатларини шакллантириш мақсадида ҳуқуқни муҳофаза қилувчи органлар ва туман Халқ қабулхоналари ҳамкорлигида манзилли ҳуқуқий тарғибот ишлари амалга оширилмоқда.\nПрезидентимизнинг "Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида"ги фармонида фуқароларнинг ҳуқуқ ва эркинликлари, қонуний манфаатларини ҳимоя қилишда Халқ қабулхоналари ва виртуал қабулхоналар фаолияти шаффофлигини таъминлаш мақсадида мурожаатлар билан ишлаш натижалари оммавий ахборот воситаларида тизимли ёритиб борилиши лозимлиги таъкидланган. Ўзбекистон Республикаси Президентининг Тошкент шаҳридаги Халқ қабулхонаси Тошкент шаҳар Матбуот ва ахборот бошқармаси, Ўзбекистон миллий телерадиокомпанияси, “Тошкент” телерадиоканали, Тошкент шаҳар давлат хизматлари бошқармаси, Ўзбекистон Журналистлари ижодий уюшмаси, Ўзбекистон ёзувчилар уюшмаси, Ўзбекистон Электрон оммавий ахборот воситалари Миллий ассоциацияси, “Sevimli TV” телеканали, “Uzreport TV” АЖ раҳбарияти ҳамкорлигида аҳоли билан мулоқотни ташкил этиш, мурожаатлар билан ишлаш жараёнларида очиқлик ва ошкораликни таъминлаш, фаолиятни оммавий ахборот воситаларида ёритиш бўйича 2019-2021 йиллар учун мўлжалланган дастур асосида иш олиб бормоқда. Ҳар бир мурожаатнинг ижобий ҳал этилишида оммавий ахборот воситалари имкониятларидан самарали фойдаланилмоқда.\nХўш, одамларни яна қандай муаммолар ташвишга солмоқда? Тошкент шаҳар Халқ қабулхонаси масъул ходимлари пойтахт туманларини 2020-2021 йилларда куз-қиш мавсумига тайёрлаш бўйича тузилган Республика ишчи гуруҳи, тўртта сектор раҳбарлари ҳамкорлигида жойларда аниқланган муаммо ва камчиликларнинг бартараф этилишини назорат қилиб бормоқда. Аниқланган камчиликларнинг тезкор бартараф этилишини таъминлаш мақсадида соҳавий идора ва ташкилотларда масъуллар белгиланди. Ишчи гуруҳлар томонидан жами 13.969 хонадон ва 18.123 кўп қаватли уй, ижтимоий соҳа ва бошқа объектлар ўрганилиб, 10.616 муаммо аниқланди, уларнинг 6.874 таси, яъни, 65 фоизи жойида бартараф этилди. Шу билан бирга, аниқланган 310 муаммони бартараф этиш узоқ муддат талаб этиши ҳамда маблағ билан боғлиқ бўлганлиги сабабли тегишли “Йўл харита”ларига киритилди ва ижроси назоратга олинди.\nИшчи гуруҳлар томонидан аниқланган муаммолар “Ўзбекистон-24” телеканали ва бошқа оммавий ахборот воситалари орқали ёритиб борилди, 585 та объект бўйича 549 маротаба танқидий лавҳа эфирга узатилди. Ўрганишлар давомида аҳолини қийнаб келаётган қуйидаги муаммолар ҳал этилди:\n915 та ободонлаштириш, 356 та электр энергия, 295 та тунги ёритиш, 189 та ичимлик суви, 259 та иссиқлик таъминоти билан боғлиқ муаммолар жойида ҳал этилди. 748 та моддий ёрдам, 831 та тиббий ёрдам, 19 та паспорт, 50 та кадастр билан боғлиқ мурожаатлар ўз ечимини топди. 28 та уй-жойи таъмирга муҳтож, ўта оғир шароитда яшаётган фуқароларнинг турар жойлари таъмирлаб берилди. 81 та ҳолатда мурожаатчиларга банк кредитлари ажратилишида амалий ёрдам кўрсатилди. 60 та оиладаги нотинч вазият жамоатчилик аралашуви билан бартараф этилди. 258 нафар фуқаро, жумладан 148 нафар ёш ва 110 нафар хотин-қиз ишга жойлаштирилди, 317 нафар шахс жамоат ишларига жалб қилинди. 1.486 та бошқа турли ижтимоий-маиший муаммолар ҳал этилди.\nЎрганишлар давомида ёлғиз яшаётган ҳамда ёлғиз кексалар ва ногиронларга яшаш жойидаги туман тиббиёт бирлашмалари ва тиббий-ижтимоий хизматлар шўъбалари томонидан кўрсатилаётган хизматларнинг аҳволи ўрганилиб, бу борада қатор тизимли камчиликлар аниқланди. Уларни бартараф этиш юзасидан Ўзбекистон Республикаси Соғлиқни сақлаш вазирлигига тақдимнома юборилди.\nҚаровчиси йўқ ёлғиз яшовчи қариялар, спиртли ичимликларга ружу қўйганлар, ногиронлар, руҳий касалликларга чалинган фуқаролар яшаётган 2.394 хонадон (995 нафар якка-ёлғиз қаровчиси йўқ қариялар, 1.328 нафар ногирон, 677 та руҳий касалликка чалинган, спиртли ичимликка ружу қўйган 50 та оила ўрганилди, ижтимоий ҳимояга муҳтож бўлган 3.217 оилага моддий-маънавий ёрдам кўрсатиш бўйича ишлар ташкил этилди.\nАҳоли турар-жойлари, ижтимоий соҳа объектлари ва бошқа бино-иншоотларда куз-қиш мавсумига тайёргарлик ҳолати, ёнғин хавфсизлиги қоидаларига риоя этилишини ўрганиш ва тушунтириш ишларини олиб бориш мақсадида бир қатор тадбирлар амалга оширилди. Куз-қиш мавсумига тайёргарлик кўриш давомида 348 та кўп қаватли уйнинг том қисми жорий таъмирланди, 206 тасининг фасад қисми тўлиқ таъмирдан чиқарилди. 1020 та кўп қаватли уйларнинг ертўласидаги коммуникация тизими таъмирланди. 748 км. ичимлик суви тармоқлари капитал таъмирланиб, 1550,4 км. янги оқава сув тармоқлари қурилди, 395 та янги қудуқ (люк-обойма) ўрнатилди, 345,7 км. оқава сув тармоқлари профилактик таъмирланди. Кўп қаватли уйларда 37 та янги лифт ўрнатилди, 166 та лифтлар жорий таъмирланди. 899 тасининг ертўла қисмидаги муҳандислик коммуникация тармоқлари таъмирланди. 410 та электр тақсимловчи шитларни таъмирлаш ишлари якунланди, 444 та видеокузатув мосламаси ўрнатилди. 117 та болалар майдончаси қурилди, 188 та майдонча таъмирланиб, жиҳозланди. 112 та мактабгача таълим ташкилоти, 109 та мактаб, 11 та шифохона, 22 та поликлиникада куз-қиш мавсуми билан боғлиқ камчиликлар аниқланиб, бартараф этилди. Куз-қиш мавсуми учун 277 та контейнер, 234 та махсус автомашина шай ҳолатга келтирилиб, 1.291 тонна қум ва 1.122 тонна туз заҳираси яратилди.\nШаҳарда ҳудудларни комплекс ривожлантириш, аҳоли турмуш шароитини яхшилаш мақсадида республика даражасидаги вазирлик ва идоралар билан боғлик бўлган қуйидаги йирик муаммоли масалалар мавжуд:\n– Республика Ишчи гуруҳи томонидан 2018 йилдаги ўрганишлар давомида Мирзо Улуғбек тумани ва Тошкент вилояти Қибрай туманлари кесишмасида аниқланган муаммо – “Ўзбекистон темир йўллари” ДАКга қарашли темир йўлининг Мунавварқори ва Бойжигит маҳаллалари аҳолиси қатновига хавф солмоқда. (Масъул ташкилот: “Ўзбекистон темир йўллари” ДАК). Бундай муаммоли масалалар Бектемир туманида 24 та, Яшнободда 10 та, Учтепада 2 та, Мирзо Улуғбек, Чилонзор ва Яккасарой туманларида 9 тадан, Олмазор ва Юнусободда 5 тадан, Миробод, Сергели ва Шайхонтоҳурда 3 тани ташкил этади.\nАниқланган мавжуд муаммоли масалалар қуйидаги соҳалар бўйича таҳлил қилинди:\n1. Халқ таълими муассасалари бўйича:\n– Шайхонтоҳур тумани Зарқайнар кўчасида жойлашган “Баркамол авлод” болалар мактаби 2005 йилда фойдаланишга топширилган бўлса-да, ўша йилнинг октябрь ойидаёқ яроқсиз аҳволга келган. Бинонинг том қисмидан сув оқади. Бино бутунлай таъмирталаб аҳволда (Масъул ташкилот: Халқ таълими вазирлиги, Молия вазирлиги).\nБу каби муаммоли масалалар Яккасарой туманида 8 та, Мирзо Улуғбекда 7 та, Яшнободда 5 та, Миробод ва Олмазор туманларида 3 тадан, Сергели ва Чилонзор туманларида 2 тадан, Учтепа, Бектемир, ва Шайхонтоҳур туманларида 1 таданни ташкил этади.\n2. Мактабгача таълим ташкилотлари бўйича:\n– Мирзо Улуғбек туманидаги 2-сонли давлат мактабгача таълим ташкилотини мукаммал таъмирлаш. Мактабгача таълим ташкилоти 1972 йил қурилган бўлиб, 420 ўринга мўлжалланган. Шу кунга қадар мукаммал таъмирланмаган.\nБу каби муаммоли масалалар Мирзо Улуғбек туманида 14 та, Яккасарой ва Олмазор туманларида 6 тадан, Чилонзорда 3 та, Шайхонтоҳур, Юнусобод ва Яшнобод туманларида 2 тадан ҳамда Бектемир, Миробод, Сергели ва Учтепа туманларида биттадан экани ҳисобга олинса, қилинадиган ишлар оз эмас.\n3. Маданият муассасалари бўйича:\n– Мирзо Улуғбек тумани “Шукур Бурҳонов” маҳалласида жойлашган туман Маданият маркази жорий таъмирга ҳамда “Олтинтепа” маҳалласида жойлашган 2-сон Маданият марказининг биноси бузилганлиги сабабли янги бинога муҳтож (Масъул ташкилот: Маданият вазирлиги, Молия вазирлиги). Бундай муаммоли масалалар Мирзо Улуғбек туманида 2 та, Олмазор, Миробод ва Шайхонтоҳур туманларида биттаданни ташкил этади.\n4. Соғлиқни сақлаш тизими бўйича:\n– Чилонзор тумани санитария-эпидемиологик осойишталик маркази биносини мукаммал таъмирлаш ва тўлиқ жиҳозлаш лозим. Марказ биноси 1964 йилда қурилган бўлиб, ҳозирга қадар мукаммал таъмирланмаган (Масъул ташкилот: Соғлиқни сақлаш вазирлиги, Молия вазирлиги).\nБу соҳадаги муаммолар Яшнобод туманида 11 та, Чилонзорда 7 та, Олмазорда 5 та, Яккасаройда 4 та, Мирзо Улуғбекда ва Шайхонтоҳурда 3 тадан, Миробод ва Сергели туманларида биттаданни ташкил этади. Бундан ташқари, аҳолининг коммунал соҳада Халқ қабулхоналарига келиб тушган мурожаатлари билан ишлаш бўйича Тошкент шаҳар Халқ қабулхонасида мунтазам таҳлиллар олиб борилиши ва мурожаатларни уч кундан ошмаган ҳолда кўриб чиқилиши юзасидан қўшимча чора-тадбирлар кўрилмоқда.\nБунинг натижасида биргина коммунал соҳада Халқ қабулхоналарига келиб тушган 1.815 та мурожаатнинг 1.341 таси ёки 73,8 фоизи ижобий ҳал этилишига эришилди. Пойтахт туманларида қиш мавсумини беталофат ўтказилиши юзасидан тегишли чора-тадбирлар белгиланиб, ижроси алоҳида назоратга олинди.\nОммавий қабул одамларнинг сиёсий ва ижтимоий қарашлари ўзгариб бораётганини, аҳоли жамият, кўпчилик манфаатини кўзлаган масалаларни, таклиф ва мулоҳазаларни кўтариб чиқаётганини кўрсатмоқда.\nФавқулодда вазиятлар вазирлиги ҳузурида ташкил этилган ёшлар мурожаатларини қабул қилиш маркази 1250 қисқа рақами орқали Президент виртуал қабулхонасига интеграция қилинган. Ёшлар томонидан келиб тушаётган мурожаатлар асосан бандлик, ўқишга кириш, ўқишни кўчириш, қайта тиклаш, ер майдони ажратиш, кредит олиш каби кўплаб ҳаётий зарур масалаларни ўз ичига қамраб олади. 1250 қисқа рақами орқали қилинаётган мурожаатлар масъул ижрочилар томонидан қабул қилиниб, уларнинг ижроси назорат қилиб борилмоқда.\nХалқ қабулхонаси бугунги кунда фуқароларнинг давлат органларига мурожаат қилишга оид конституциявий ҳуқуқларининг сўзсиз амалга оширилиши учун тегишли шароитлар яратиб бермоқда. Шу билан бирга, тегишлилиги бўйича судлар ва бошқа масъул идоралар орқали ҳал этиладиган масалаларда ҳам фуқароларга йўл-йўриқ кўрсатиб, ёрдам бермоқда.\nБироқ халқ қабулхоналарининг мурожаатлар билан ишлаш ҳолати, сайёр шахсий ва оммавий қабуллар ўтказиш юзасидан ҳисоботи шуни кўрсатадики, мурожаатлар билан ишлаш жараёнларида очиқлик ва ошкоралик бўлмаса, уларнинг фаолияти оммавий ахборот воситаларида ёритиб борилмаса, бу ишда холислик йўқолади. Доимий назорат бўлмаган жойда қабулхоналарга халқ ишончи камаяди ва жамият ривожланмайди. Халқ қабулхоналари ҳали янги тизим ва мазкур йўналишни илмий ва амалий жиҳатдан тадқиқ этиш жуда муҳим ҳисобланади. Бунда Халқ қабулхоналари томонидан доимий равишда аҳоли муаммолари амалда ҳал этилиб борилиши лозим. Рақамлаштирилган технологиялардан фойдаланиш, шу асосда сўровномалар ўтказиш ҳудудлардаги ижтимоий муҳитни очиқлик, шаффофлик ва холислик асосида ҳар томонлама тўлиқ ўрганиш имконини беради. Бундай ҳолатлар Халқ қабулхоналарининг халқчиллигини янада оширади.\nҲозирги пайтда мамлакатимизда фаолият кўрсатаётган 200 дан зиёд Халқ қабулхоналари жисмоний ва юридик шахсларнинг ҳуқуқларини ҳимоя қилишда энг халқчил демократик институтга айланди. Ҳар бир мурожаат тегишли ташкилотлар, давлат идоралари билан ҳамкорликда ҳал этилмоқда. Электр энергияси, газ, суюлтирилган газ, сув, иссиқлик таъминоти, алоқа хизматлари юзасидан йўлланаётган мурожаатлар зудлик билан кўриб чиқилмоқда ва аниқланган муаммо ҳамда камчиликларни бартараф этиш чоралари кўрилмоқда.\nМамлакатимизда янги давр бошланмоқда. Ҳаётга тийрак назар ташлаш, халқ билан мулоқот қилиш, муаммоларнинг ечимини топиш орқали одамлар дардига малҳам бўлиш, инсон манфаатларини энг олий қадрият деб билиш бугун жамиятимизнинг, Президентимизнинг, ҳукуматимизнинг асосий шиорига айланди. Халқимиз жамиятда рўй бераётган ижобий ўзгаришларни ўз ҳаёти мисолида кўраяпти, уларга баҳо бераяпти. Халқ баҳоси эса энг холис баҳо ҳисобланади.\nЎзбекистон Президентининг Тошкент шаҳар Халқ қабулхонаси мудири.


Чигит экиш – муҳим тадбир - Ўзбекистон Республикаси Қишлоқ хўжалиги вазирлиги\nЧигит экиш – муҳим тадбир\n6 Апрел 00:00\nПахтакорлар чигит экиш мавсуми олдидан ерларнинг сифатли текисланишига ва тайёрланишига эътибор беришлари керак. Агар ер кафтдек текис ва маромида тайёрланган бўлса, чигит бир хил чуқурликка ва бир хил намликка тушиб, иссиқликни ҳам бир хил олиб, бир текис ва қийғос униб чиқишига, ниҳолларнинг ўсиб ривожланиши жадаллашиб, пишиб етилиши ҳам эртаги бўлишига эришилади.\nЧигит экиш муддати, меъёри ва усуллари. Республикамиз вилоятларида чигитни мақбул муддатларда экиш ва соғлом кўчат ундириб олиш эртаги, юқори ва сифатли ҳосил етиштиришда жуда муҳим аҳамиятга эга. Чунки эрта эккан эрта ҳосил олади.\nЧигитни экишда тупроқ намлиги ва ҳарорати, уруғлик сифати, чигитни дорилаш, намлаш, мақбул муддатда, меъёрда ва чуқурликда экиш талаб этилади. ПСУЕАИТИ тавсияларига кўра, тупроқнинг 10 см қатламидаги ҳарорат 12-140С даража бўлганда тукли чигитларни, 14-160С даража бўлганда туксиз чигитларни экишга киришилади, тупроқ ҳарорати 9-100С бўлганда плёнка остига чигит экиш бошланади.\nТупроқ намлиги 65-70 фоиз бўлса, ёки чигит экиладиган тупроқни қўлда олиб, зичлаб ерга ташлаб юборилганда сочилиб кетса, ёки тракторнинг экиш агрегати тупроқни кесмаганда ва лой чиқармаганда, далага тракторнинг кириш имконияти бўлганда чигитни экиш бошланади.\nЎзбекистон шароитида ғўза касалликларидан бактериялар қўзғатадиган гоммоз ва замбуруғлар қўзғатадиган илдиз чириши, вертициллёз, фузариоз ва вилт касалликлари кенг тарқалган.\nЕрости сувлари яқин жойлашган, намлик юқори бўлган ерларда, серёғин ва салқин об-ҳаво кузатиладиган ёки кучли қатқалоқ ҳосил бўладиган ҳамда сифатсиз уруғлик чигитлар экилган ёки чигит жуда чуқур экилган ерларда илдиз чириши касаллиги келиб чиқади.\nАгар тупроқ ва ҳаво ҳарорати паст, ерда намлик юқори ва юза қисмида қатқалоқ ҳосил бўлганда ҳамда тупроқда касаллик чақирувчи патогенлар учраганда ёки чигит фунгицидлар ва стимуляторлар билан ишлов берилмаган бўлса, гоммоз касаллиги келиб чиқади.\nШу сабабли, илдиз чириши ва гоммоз касалликларига ўз вақтида қарши кураш чораларининг кўрилиши, фунгицид ва стимуляторлар билан ишлов берилиши, уруғлик чигит экишга сифатли тайёрланиши ва мақбул муддатларда экилиши талаб этилади.\nНамланган тукли чигитнинг афзаллиги шундаки, тупроқдаги намлик етарли бўлмаганда ҳам унинг униб чиқишига қулай шароит яратилади, ёки намлик меъёридан ортиб кетса, чигит чиришининг олдини олади.\nЧигитни намлаш ишлари табақа-лаштирилган ҳолда амалга оширилади. Тукли чигитнинг 1 тоннасини намлаш учун 600 литр сув сарфланади.\nЧигитни намлаш ишлари олдиндан тайёрланган (асфалтланган ёки бетонланган) махсус майдончаларда ўтказилади. Бундай майдончаларнинг бўйи 5-6 м, эни 2,5-3 м ва баландлиги 30-35 см катталикда бўлиши мумкин. Бунда намлаш вақтидаги сув оқиб кетишининг олди олинади. Чигитни намлаш вақтидаги қалинлигини 20-25 см дан оширмаслик зарур. Намлаш 3 босқичда: биринчиси 3-4 соат, иккинчиси 4-5 соат, учинчиси 5-6 соатда ўтказилиб, 200 литрдан сув сарфланади, шундагина чигитнинг тўлиқ ва сифатли намланишига эришилади, бундай чигит сувга бўртиб, тўйинади, қобиғи юмшайди. Бу эса намлиги кам бўлган тупроқларда ҳам унинг униб чиқишига ижобий таъсир кўрсатади.\nРеспубликамизнинг ноқулай об-ҳаво шароитида чигитни хатосиз, соғлом ва эрта ундириб олиш муаммосини ҳал этиш йўлларидан бири, биостимулятор ва ўсишни созловчи моддалар билан уруғларни экиш олдидан ва ўсимликнинг вегетацияси даврида қўллаш технологияларини ишлаб чиқиш ва уларни такомиллаштириб бориш ҳам муҳим чора-тадбирлар қаторига киради.\nУруғлик чигитларни намлаш билан биргаликда, экиш олдидан, ёки уруғлик чигит тайёрлаш заводларида тукли ва туксиз чигитларга ўстирувчанлик хусусиятига эга стимуляторлардан Узгуми 0,7-0,8 л/т, Фитовак 200-300 мл/т, Биодукс 2-3 мл/т, Замин-М 2-2,5 л/т билан ишлов бериш, ноқулай об-ҳаво ва тупроқ шароитида ҳам чигитнинг унувчанлигини оширади, касалликларга бардошлилиги кучаяди, илдиз тизимини бақувват ривожлантиради ва тупроқнинг табиий намлигидан унумлироқ фойдаланилади, ўсимликнинг ўсиши ва ривожланишини, ҳосил тўплашини тезлаштиради.\nЧигитни намлашда махсус кийимлар билан таъминланган ишчилар бир бирига қарама-қарши туриб, ёғоч курак билан чигитни бетўхтов аралаштириб туришлари керак. Чигит талаб даражасида намлангач, бир жойга тўпланади ва 3-4 соатга димлаб қўйилади.\nТурли муддатларда экиладиган чигитнинг намлангандан кейин сақланиш муддати 12 соатдан ошмаслиги керак. Энг қулай муддатда ёки кечикиб экиладиган жойларда чигитни узоғи билан 18 соат сақлаш мумкин, холос. Намланган ва талаб даражасида димланган уруғлик чигит қопларга солинади ва далаларга олиб борилади.\nТуксиз чигитнинг 1 тоннасини дорилаш учун 30 литр сувга ишчи эритма тайёрлаб олинади, сўнгра чигитга махсус идишларда пуркалади ва яхшилаб аралаштирилган ҳолда камида икки соат димлаб қўйилиб, кейин экиш ишларини амалга ошириш тавсия этилади.\nТупроқ турлари ва механик таркибига қараб чигит экишнинг энг маъқул чуқурлиги 4-5 см, секин қизийдиган оғир тупроқларда 3-4 см бўлиб, тукли чигитлар гектарига 45-55 кг, туксиз чигитлар 25-30 кг экилса, тўлиқ ва соғлом кўчат олишни таъминлайди.\nЧигитни биринчи навбатда тез қизийдиган енгил, ўртача қумоқ ва тез етиладиган ерларда, кейин эса оғир тупроқли тоғолди минтақаларида экиш мақсадга мувофиқдир. Тупроқ ҳарорати паст бўлганда экилган чигит чириб, ниҳоллар сийрак униб чиқади, касалга тез чалинади, нимжон ўсиб ривожланади ва пировардида пахта ҳосили ҳам пасайиб кетади.\nЧигит экиш ишлари тўлиқ тугатилиши учун далалар чети, симёғоч ва ўқариқлар атрофи ҳам қўлда экилган бўлиши керак. Шундагина барча майдонларда тўлиқ гектарлар ҳосил бўлади.\nУнумдорлиги паст, балл бонитети 30-40 ва 50 балл, механик таркиби енгил ва ўрта тупроқларда, кўчат олиш қийин ва нишаблиги юқори бўлган жойларда чигитни қўшқаторлаб экиш тавсия этилади, бунда 1,5 баробар кўп кўчат олиш имконияти туғилади ва бу усулда туксиз чигитлар 35-40 кг сарфланиб экилади. Чигит қўшқаторлаб экилганда пахта 10-13 кун эрта очилади ва ҳосилни қисқа муддатда йиғиштириб олиш учун шароит яратилади.\nЧигитни экиш билан бир вақтда гектарига соф ҳолатда 15-20 кг азотли, 20-25 кг фосфорли ўғитлар сеялкага ўрнатилган махсус мосламалар ёрдамида экиш чизиғидан 5-7 см четга, 12-15 см чуқурликка солинади. Бегона ўтларга қарши Стомп гербициди гектарига 0,8-1,0 кг, Которан 1,2 кг меъёрларда сепилиши яхши самара беради ва бегона ўтлар сонини кескин камайтириб, ниҳолларнинг ўсишига қулай шароит яратилади.\nЧигит экишни мақбул муддатларда, агротехник талабларга риоя қилган ҳолда ўтказиш ерга қадалган уруғни тупроқдаги табиий нам ҳисобига ундириб олишни ҳамда майдонларда тўлиқ гектарлар ҳосил қилишни таъминлайди.\nЭкиш мавсумини юқорида келтирилган тавсияларга амал қилган ҳолда қисқа муддатда ва сифатли ўтказиш ғўзадан эртаги ва мўл ҳосил олишга замин яратади.


Лола Каримова рассом Жавлон Умарбековнинг асарлари тўплами нашр этилгани ҳақида хабар қилди » Ўзбекистон янгиликлари – Zamin.uz\nЛола Каримова рассом Жавлон Умарбековнинг асарлари тўплами нашр этилгани ҳақида хабар қилди\n“Сен ёлғиз эмассан” хайрия жамғармаси раиси, Ўзбекистоннинг ЮНЕСКОдаги доимий вакили Лола Каримова-Тилляева Ўзбекистоннинг ЮНЕСКОдаги доимий ваколатхонаси томонидан Ўзбекистон халқ рассоми Жавлон Умарбековнинг асарлари тўплами нашр этилгани ҳақида хабар берди. Ижтимоий тармоқдаги саҳифаси орқали оммага юзланар экан, Каримова-Тилляева қуйидагиларни ёзиб қолдирди. Бу ҳақда “Qalampir.uz” хабар берди.\n“Ўзбекистоннинг ЮНЕСКОдаги доимий ваколатхонаси замонавий ўзбек тасвирий санъатининг энг ёрқин намоёндаларидан бири бўлмиш, атоқли рассом Жавлон Умарбековнинг асарлари тўпламини нашр этди. Ушбу нашр буюк рассомнинг нафақат ҳаёти ва ижодининг муҳим босқичлари, балки қарийб ярим асрлик ижодий йўли давомида замонавий ўзбек санъатига қўшган улкан ҳиссасини ёритиб беришни ўз олдига мақсад қилиб олган.\nЖавлон Умарбековнинг серқирра ижоди халқимизнинг бой маданий ва тарихий анъаналари-ю адабий меросини ўзида мужассам этган ҳамда шарқ ва ғарб маданиятларининг ўзаро таъсиридан илҳом олган.\nУмарбеков асарлари тасвирий санъатнинг юксак маҳорат билан яратилган меваси бўлибгина қолмай, инсонлар ва она замин қиёфасида мужассам этилган ижодкор жонли тафаккурининг маҳсули ҳамдир.\nУстоз санъаткоринг бой ижодий мероси мамлакатимизнинг чинакам фахрига айлангандир. Унинг ҳақиқат, гўзаллик, эзгулик ва донолик каби тушунчаларни ифода этувчи асарлари, санъат янги ёки эски бўлиши мумкин эмаслигини намоён этади. Санъат ҳамиша ёш ва абадийдир”.\nТеглар: балки санъатининг тўпламини бўлиши бой этди\n12:01 / 22-05-2017\nЛола Каримова-Тилляева аёлларга байрам табригини йўллади\n11:42 / 07-03-2017\n16:03 / 20-02-2017\nЛола Каримова-Тиллаева The Best Award мукофоти билан тақдирланди\n09:57 / 07-02-2017\n23:10 / 25-11-2016


Сайёр қабуллар: эътибор марказида Тошкент вилояти - Халқ сўзи\n16:47 05 Октябр 2020 Жамият\nБир мисол — 80 ёшли Нўъмон Отажонов бошига эса кексайган чоғида мушкул иш тушди. Йўл-транспорт ҳодисаси отахонинг ўғли Неъматни бу ёруғ дунёдан олиб кетди. Айбдор ҳайдовчи жабрланувчи оиласига 20 миллион сўм товон пули тўлаб бериши лозим эди. Бироқ айбдор томон белгиланган жариманинг 12 миллион сўмини тўламай келаётган эди. Отахоннинг мурожаатидан сўнг Нўъмон Отажонов оиласига 12 миллион сўм ундириб берилди.


Тошкент вилоятидаги газ қуйиш станцияларида 30,4 млрд сўмлик газ талон-тарож қилинди – Газета.uz\nТошкент вилоятидаги автомобилларга газ қуйиш станцияларида газ ҳисоблаш ускуналарига таъсир кўрсатиш орқали 30,4 млрд сўмлик газ талон-тарож қилингани аниқланди.\n4 декабр 2019, 12:00 Иқтисодиёт\n«Ўзнефтгазинспекция» 22-ноябрь кунидан 1 декабргача Тошкент вилоятидаги 72 та автомобилларга газ тўлдириш компрессор шохобчасида (АГТКШ) текширув ўтказди. Ўрганишларда «Ҳудудгазтаъминот» газ таъминоти корхонасига жами 30 млрд 441 млн сўм зарар келтирилганлиги аниқланди, дея хабар қилди Энергетика вазирлиги ва инспекция матбуот хизматлари.\nЭксперт хулосасига кўра, газ ҳисоблаш ускуналарига қасддан ташқи таъсир кўрсатилган — ҳисоблагичларга уларга уланган компьютерлар ёрдамида шохобчага кириб келаётган табиий газни ҳисобга олиш конфигурациясига ўзгартиш киритилган.\nМажбурий ижро бюроси ходимлари Янгийўл туманидаги «Юксак самара метан газ» станциясига 1,2 млрд сўм, «Равнақ газ метан сервис» — 979,2 млн сўм, «Ҳамкор газ сервис» — 1,8 млрд сўм, Бекободдаги «Пегас петролиум газ» станциясига — 1,5 млрд сўм, Оҳангарон туманидаги «Оптима газ сервис» станциясига — 1,8 млрд сўм, Юқоричирчиқ туманидаги «Оққўрғон эко газ» станциясига — 604,8 млн сўм, Ўртачирчиқ туманидаги «Тўйтепа воҳа газ» станциясига — 756 млн сўм, Қибрай туманидаги «Дийдор» станциясига — 1,1 млрд сўм, Чиноз туманидаги «Эко газ оил» станциясига — 1,6 млрд сўм, Ангрендаги «Интенсив газ компрес» стацинясига — 1,5 млрд сўм ва Ангрендаги «Янгийўл метан газ» станциясига — 3,5 млрд сўмлик далолатномаларни расмийлаштирдилар.\nБундан ташқари, Сирдарё вилояти Янгиер шаҳридаги автомобилларга газ қуйиш шохобчаларида ҳам табиий газ талон-тарож қилингани ҳолатлари қайд этилди. Жумладан, PROMEDGAZ станцияларида 972 млн сўм, «Боғдон газ сервис»да — 648 млн сўм, «Илин газ оил»да — 777,6 млн сўм, «Зиё нур метан сервис»да — 11,4 млрд сўмлик маблағлар қайта ҳисоб-китоб қилинди.\nҚашқадарё вилоятидаги «Шаймардон бобо Пўлат ўғли» (1,3 млрд сўм) ва Бухоро вилоятидаги «Ромитан транс инвест» (246 млн сўм) метан қуйиш станцияларида ҳам табиий газ талон-тарож қилингани аниқланди.\nТекширув натижалари ҳуқуқни муҳофаза қилиш органларига тақдим этилди.


Эркинжон Турдимов тиббиёт ходимлари билан учрашди\n17.11.2018 13:23 0 1442\nСамарқанд вилояти ҳокими вазифасини бажарувчи Эркинжон Турдимов вилоят тиббиёт ходимлари билан учрашди. Бу ҳақда «Zarnews.uz» хабар берди.\nУчрашувда туман ва шаҳарлардаги тиббиёт муассасаларида беморлар учун яратилган шароитларга танқидий баҳо берилди. Жумладан, Пайариқ туман тиббиёт бирлашмасининг Челак шифохонасида иситиш тизимининг ишламаслиги, Самарқанд шаҳар марказий шифохонаси ва оилавий поликлиникаларда оддий муолажаларни бажариш учун ҳам етарли имконият йўқлиги қайд этилди.\n– Энди бу соҳа ходимлари ҳам эскича иш услубларидан воз кечиб, замон талабларига мос фаолият кўрсатиши лозим. Асосий мақсад – халқимизга сифатли тиббий хизмат кўрсатиш, уларнинг тизимдан розилигига эришиш бўлиши керак, — деган ҳоким.\nТадбирда мутасадди ташкилотлар, жамоатчилик вакиллари жалб этилган ҳолда вилоятдаги барча туман, шаҳар тиббиёт муассасалари фаолияти ўрганилиши, бу иш келгуси ҳафтада Пахтачи туманидан бошланиши таъкидланган.\nтиббиёт ходимлари Эркинжон Турдимов\nЖамият 27/02, 16:29\nТиббиёт ходимларининг бузилган ҳуқуқлари тикланди


08:14 / 23.01.2017\n2017 йилнинг 12-18 январь кунлари Қозоғистоннинг Олмаота шаҳрида бўлиб ўтган математика фани бўйича Халқаро Жаултиков олимпиадасида 18 мамлакатдан 182 нафар иштирокчи орасида Абдуқаюмов Абдумалик кумуш медаль совриндори бўлди.\nБугунги кун ёшларини билим савиясини ошириш ва мустаҳкамлашда бир қанча нодавлат ўқув марказлари ўз ҳиссасини қўшишда жонбозлик кўрсатмоқда. Юртимиз ёшларини нафақат мамлакатимиз олий ўқув юртлари, балки жаҳон билим саҳнасига олиб чиқишда ўзининг беқиёс ҳиссасини қўшиб келаётган «ҚОРАКЎЛ ЗИЁ-НУР» ўқув маркази қисқа муддат мобайнида юксак марраларни забт этмоқда. Доно халқимизда шундай гап бор: «Тарбиячининг ўзи тарбияланган бўлмоғи лозим». Марказда ўқув машғулотларини жаҳон ва республика фан олимпиадаси ғолиблари олиб бориши юқоридаги сўзларнинг яққол тасдиғидир.\n“Менинг бундай юксак марраларга эришишимнинг асосий сабаби, бугунги кунда юртимизда ёшларимиз учун яратилган шарт шароитлар, кенг имкониятлар, бундан ташқари, марказимизнинг жаҳон талаблари даражасидаги малакали ўқитувчилари жамоасидир”, - деб алоҳида таъкидлаб ўтди халқаро олимпиада совриндори.\nЭслатиб ўтиш жоизки, «ҚОРАКЎЛ ЗИЁ-НУР» ўқув марказининг иқтидорли талабаларидан бири ўтган йили Таиланд давлатида бўлиб ўтган 56-Жаҳон олимпиадасида Бронза медали билан ҳам тақдирланган эди.\nБатафсил маълумот www.bloktest.uz сайтида.\nўқув маркази ҚОРАКЎЛ ЗИЁ-НУР\nИнглиз тили ўрганиш ва IELTS имтиҳонига тайёрланиш учун ишончли ўқув марказига ташриф буюринг


Ана ҳолос: Роналдуга фақат Буффон “Олтин тўп” учун рақобат кўрсата олиши айтилди\n9 май, 2017, 13:03\nФранция терма жамоасининг собиқ бош мураббийи Раймон Доменек 2017 йилги “Олтин тўп” учун кимлар кураш олиб боришини айтди.\n“Жаҳон иккига, аниқроғи, Роналду ва Мессининг мухлисларига бўлинади. Ростини айстам, менга Месси ва “Барселона” ёқса ҳам, Роналдуни ўз жамоамда кўришни истаган бўлар эдим. Криштиану голлар уради ва ғалаба қозонади. Кимларгадир эриш туйилиши мумкиндир, бироқ Роналду билан ишлашни барча истайди.\nКриштиану билан “Олтин тўп” учун кураш олиб бориш жуда ҳам қийин. Бунга ҳозирда фақат Жанлуиджи Буффон қодир. У Италия чемпиони бўлди, ҳисоб ва “Ювентус” дарвозасини муносиб қўриқламоқда. Аммо дарвозабонлар шахсий совринлар бобида майдондаги футболчиларга тенг келиши қийин”, - деб айтиб ўтди француз мутахассиси О Jogo нашрига.


Юлдузли тунлар-17 – mulkdor.com\nJanuary 17 2019, 07:01 АдабиётКитобларКутубхона\nБекларнинг машваратида Самарқанд юришини рамазон ойида бошлашга, тайёрлик ишларининг асосий қисмини Ўшнинг ўзидаёқ битириб кетишга қарор қилинди.\nБобур онасининг сўзини ерда қолдирганидан хижолат бўлиб, Қутлуғ Нигор хонимнинг кўзига ташланмасликка тиришарди. Сафар тайёргарликларидан бўшаган пайтларда ўз чодирида ёлғиз ўтириб китоб ўқирди.\nБугун намозигар кечроқ Бобур «Вақоиъ»* номли дафтарга отасининг ўлими ҳақида ёзаётган эди, ясовул кириб, Қутлуғ Нигор хоним билан Али Дўстбекнинг чодирга киришга ижозат сўраётганларини айтди. Бобур дафтарини ёпиб, онасини эшик олдида қарши олди ва тўрга ўтқазди.\nҚутлуғ Нигор хонимнинг ранги хиёл ўчган. Унинг пешонасидан юқорида — сочининг фарқ очилган жо-йида Бобур бир тутам оқарган соч толаларини кўрди. Энди қирқ ёшга кирган онаизор кампирлардек одми кийинар ва қаддини эгиброқ юрар эди. Бобур онасига алланечук раҳм қилиб паст товуш билан гапирди:\n— Онажон, сўзим ерда қолди, деб куюнманг. Насиб бўлса, Самарқанддан қайтганда ҳамма айтганларингизни қилурмен.\n— Худонинг хоҳиши шундай бўлса, биз бандалар қаноат қилгаймиз. Илоҳо, яхши ниятларингизга етинг, шоҳ ўғлим!\nАли Дўстбек бақувват қўлларини фотиҳа учун очиб:\n— Илоҳи омин! — деди.\nСўнг катта-катта панжаларини қоп-қора силлиқ юзига, соқолсиз узун иягига суртди. Юзи мўғулча бўртган бу чайир кўса одам Бобурнинг бувиси Эсон Давлат бегимга амакивачча бўлади. Шу сабабли ўз номига «тоғойи» деган сўзни унвондек қўшиб айтади ва Қутлуғ Нигор хонимга акаларча меҳрибончилик кўрсатиб юради. Ҳозир ҳам кўрпачалар устига ўтирганларидан кейин Али Дўстбек Қутлуғ Нигор хонимга «Гапни очайми?» дегандай бир қараб олди. Хоним тасдиқ маъносида бош ирғагач, Али Дўстбек томоқ қириб, сипориш билан сўз бошлади:\n— Амирзодам, волидангиз икковимиз нозик бир муаммода сизнинг маслаҳатингизни олгани келдик. Муҳтарама эгачингиз Хонзода бегим ҳозир йигирма ёшдалар. Айни узатиладиган пайтлари. Бегим ой деса ойдек, кун деса кундек, оқилаю фозиладирлар. Шу вақтгача муносиб куёв учрамай доғда эдик. Волидангиз ҳам, тоғойингиз ҳам вақт ўтиб кетаётганидан изтиробда эдик.\n— Яна бир-икки йил уйда ўлтириб қолса, «қари қиз» деб кулурлар, — деди Қутлуғ Нигор хоним. Опасининг тақдирига оид бунақа гапларни Бобур илгарилари ҳам эшитган эди. Аммо бугун Дўстбекнинг гапларига қараганда, қандайдир куёв топилганга ўхшарди. Бобур шуни билгиси келиб, ўсмирларча қизиқиш билан сўради:\n— Ким бизга почча бўлмоқчи?\nРўйирост берилган бу савол, Дўстбекни шошириб қўйди. У яна гапни айлантирди:\n— Сиздек олий зотга «муносиб почча бўлурмен», деб ҳеч ким журъат қилиб айтолмас. Аммо умароларингиз орасида асилзода беклар бор. Чунончи, Султон Аҳмадбек. Йигирма беш ёшга кирган норғул йигит. Чопқунга бориб, баҳодирона зафар билан қайтди. Беклар орасида обрўси баланд. Ёнида уч забардаст иниси бор. Уч юз навкари билан ҳаммаси сизга то ўлгунча содиқ хизмат қилмоқчилар.\nБобур ҳали оила нималигини, куёв-келин қандай бўлишини билмаса ҳам опаси Хонзода бегимни Аҳмад Танбалнинг ёнига қўйиб тасаввур қилди-ю, икковини бир-бирига тўғри келтиролмади. Сўнг онасига қараб:\n— Сиз розимисиз? — деди.\nҚутлуғ Нигор хоним оғир тин олиб:\n— Начора! — деди. — Хонзода бегим тождор, тахт-дор куёвларга муносиб қиз. Аммо ҳозирги нотинч замонада қани биз истаган куёв? Биз тоғойингиз билан суриштириб билдик. Султон Аҳмадбекнинг авлод-аждоди асилзодалардан экан. Бобокалонлари Жўжихон, Чингизхонларга қон-қариндош бўлган султонлар экан. Ҳозир Тилба Султон номлик оғаси Тошкентда тоғойингиз Маҳмудхонда соҳибихтиёр эшик оға экан. Энди бу Аҳмадбек куёв бўлса, орага оғаси тушиб, тоғойингиз Маҳмудхон билан сизни яқинлаштирармикин? Шундай нуфузли бек сизга куёв бўлиб, бутун уруғларию навкарлари билан қанотингиз тагига кирса, ишингизнинг ривожи яхшироқ бўлурмикин?\n— Шубҳасиз, шундай бўлур! — деди Дўстбек чуқур эътиқод билан.\nБобур нима дейишини билмай елка қисди: ёш ўсмир ўзидан катта опасини кимга эрга бериш ҳақида ўйлашдан ҳам тортинар эди. Аммо онаси ва тоғаси бу ишни унинг подшоҳлик ҳукми билан амалга оширишни истардилар.\n— Бегимнинг ўзлари учун ҳам яхши бўлур, — деб давом этди Дўстбек. — Агар бошқа бир юртдаги тождорга тушсалар, оналаридан йироқда бўлурлар, амирзодамдай суюкли иниларининг ҳимояларидан узоқлашурлар.\n— Ҳа, ундан кўра ёнгинамда бўлгани афзал, — деди Қутлуғ Нигор хоним. — Хонзода менинг тўнғич қизим, маслаҳатгўйим, Аҳмадбекка берсак, кўз ўнгимда менинг ёлғизлигимни билинтирмай юрур.\nБобур бу борада ўзи билмайдиган кўп нарсаларни онаси яхши билишини ўйлади-ю:\n— Онам рози бўлсалар, бўлди, — деди.\nДўстбек қувониб кетди:\n— Ҳақ гапирдингиз, амирзодам, жуда ҳақ! Она ро-зи— худо рози, деб бежиз айтмаганлар!\nҚутлуғ Нигор хоним ҳамон хомуш эди. Бобур бунинг сабабини сезгандай бўлиб:\n— Бегимнинг ўзлари нечук? — деб сўради.\n— Бегим рози эмаслар, — деди. — Эшитиб кўп йиғладилар.\n— Бундай пайтларда йиғлаш қизларнинг азалий одати,— деб кулиб қўйди Дўстбек.\n— Аммо, Хонзода бегимнинг аҳволидан мен хавотирдамен, амирзодам, — деди Қутлуғ Нигор хоним. — «Ўзимни ўлдирамен», деган сўзларини эшитиб қолдим.\n— Наҳот? — деди Бобур ҳам бирдан хавотирга тушиб.\n— Эгачингиз сизни жондан азиз кўрурлар, Мирзо ҳазратлари, сўзингизни икки қилмаслар, — деди Дўст-бек.— Волидаи муҳтарамангиз билан иккаламиз сиздан илтимос қилгани келдик.\nХонзода бегимни ҳузурингизга чорлаб, насиҳат қилинг. Давлатингизнинг манфаатлари учун эгачингиз ризолик бермоқлари керак. Султон Аҳмадбек орага одам қўйган. Бутун уруғлари билан сизнинг марҳаматингизга мунтазир. Рад жавоби уларни сиздан… совитиб қўйиши мумкин. Сўнгра, агар Хонзода бегим ризо бўлмай, яна уч-тўрт йил уйда ўлтириб қолсалар, «куёв топилмабдир, қари қиз бўлибдир», деб ёғийларингиз маломат қилурлар. Бундай гаплар подшоҳ оиласининг шаънига мутлақо тўғри келмас. Агар Хонзода бегим сизга яхшилик истасалар, ризо бўлмоқлари керак. Буни энди бегимга фақат сиз тушунтирурсиз, Мирзо ҳазратлари!\nБобур бошини чангаллаб бир лаҳза жим қолди. Бундай нозик, бундай чигал ишга умрида биринчи дуч келиши. Бегона бўлса ҳам бир сари эди, гаплашиши осонроқ бўларди. Ўзининг жонажон опаси. Бобур Хонзода бегим билан бу тўғриларда гапиришишдан ҳам ийманади.\nЛекин бу ёқда онаси мушкул аҳволга тушиб, ёрдам кутиб ўтирибди. Бу ёқда опаси жонига қасд қилмоқчи эмиш.\n— Майли, — деди Бобур онасига маъюс кўз ташларкан, — бегим келсинлар, ўзим бир сўзлашай.\nҚутлуғ Нигор хоним тез ўрнидан қўзғалиб:\n— Ҳозир… ҳозир бориб айттириб юборурмен, — деди ва чодир эшигига йўналди.\nДўстбек йирик тишларини очиб мамнун кулимсиради-ю, чодирдан орқаси билан юриб чиқа бошлади. Эшик олдида таъзим қилди-да:\n— Амирзодам, сиз шоҳсиз, сизнинг ҳукмингиз вожиб,— деб Бобурни дадилроқ бўлишга ундаб кетди.\nБобур қатор шамлари липиллаб ёнаётган иккита олтин қандил оралиғида садаф билан безатилган бежирим мизга кўкрагини тираб китоб варақлаб ўлтирганда Хонзода бегим чодир эшигидан секин кириб келди. Эгнида сидирға сариқ атлас кўйлак. Ҳазин товуш билан саломлашиб, Бобур таклиф қилган зарбоф кўрпача устига хасталардек бўшашиб ўлтирди.\nУнинг қовоқлари шишинқираганини кўрган Бобур:\n— Мунча ғамгинсиз, бегим? — деди.\n— Амирзодам, мен ҳузурингизга нажот излаб келдим!\nХонзода бегимнинг сўлғин юзига кўзларидан ёш сирғалиб тушди. Бобур яқиндагина яйраб-яшнаб юрган опасини ҳозир бу аҳволда кўриб, юрагини бир нарса тимдалаб ўтди. Онаси унинг зиммасига юклаб кетган вазифа қанчалик мушкул эканини у энди астойдил ҳис қилди. Тақдир унинг бошига солаётган мушкулотлар озмиди, устига бу ҳам қўшилди? Бобур куюниб гапира бошлади:\n— Мен ўзим бу фалакнинг дастидан нажот излаймен, бегим. Ечилмас муаммолар бири устига бири қўшилур. Шу аснода наҳотки сиз ҳам менинг мушкулларимни кўпайтирмоқчи бўлурсиз?\nХонзода бегим укасининг ўзи чиндан ҳам ёрдамга муҳтожлигини, ёшига номуносиб ишлар уни жуда қийнаб юборганини сезди-ю, кўзини тез артди. Боягидан тетикроқ оҳанг билан гапира бошлади:\n—Амирзодам, мен бир гап эшитдим. Ростмикин?\n— Қайси гап?\n— Аҳмад Танбал тоғдан бир хуржун одам калласини олиб тушганмиш…\nБобур ўтган куни кўрган кесик каллаларни, хусусан, ҳали соқоли ўсиб улгурмаган ёш йигитнинг гўшти чиқиб ётган қонли бўйнини эслади-ю, бирдан сесканиб тушди.\n— Жанг ўлимсиз бўлмас, — деб Бобур гўё ўзини-ўзи босмоқчи бўлди. — Ёғий ҳам бизникиларни ўлдирмишдир. Бу — эски одат. Сиз буни унутинг, бегим.\n— Бунисини унутсам, омилиги, жоҳиллиги бор. Мен умримни фозил киши билан ўтказиш орзусида эдим. Аҳмад Танбал қўли қон, бераҳм одам. Амирзодам, наҳотки сиз мени унга муносиб кўрурсиз?\n— Сизга муносиб йигит, балки етти иқлимда ҳам йўқдир. Аммо… сабабларини онам айтгандирлар… Мен ҳам… мажбурмен!\nХонзода бегим қандилда липиллаб ёнаётган шамларга қараб туриб, Аҳмад Танбални кўз олдига келтирди-ю, ўша бадқовоқ йигит билан бир ёстиққа бош қўйишини ўйлаб, эти жунжикиб кетди:\n— Мен бу бекдан қўрқамен!\n— Биз бор эканмиз, сиз ҳеч кимдан қўрқманг, бегим. Мен сизга заррача зулм ўтказишларига йўл қўймасмен.\n— Мени маъзур тутинг, амирзодам. Аммо эгачингизни хоҳламаган одамига зўрлаб узатсалар, шунинг ўзи катта бир золимлик бўлмагайми?\nБу мантиқли сўзлар Бобурни довдиратиб қўйди:\n— Золимлик… Ҳа, фалакнинг ўзи золим! Мен ҳам ҳар куни суймаган одамларим билан муомала қилурмен. Хоҳламаган ишларимга мени аралаштирурлар. Давлат манфаатларини ўйлаб ўзимни-ўзим мажбур қилурмен. Бошқа иложим йўқ!\nБобур ўз ёшига ярашмайдиган бу сўзларни қанчалик қийналиб айтаётган бўлса, кўнглига ёқмайдиган, аммо муҳит, вазият талаби билан мажбуран адо этадиган ишларни ундан ҳам ортиқ азоблар билан қилиши сезилиб турарди. Бобур бу мушкул аҳволдан чиқишнинг йўлини тополмай ич-ичидан эзилиб юрганини Хонзода бегим энди пайқади-ю, укасига раҳми келди.\nБобурнинг подшоҳлигини унутиб, уни кичиклигида эркалатиб суйган пайтларини эслади.\n— Бобуржон, — деди, — сиз ёлғиз иним, пушти-паноҳимсиз, мен сиз учун жонимни ҳам аямаймен! Агар сизга чиндан ҳам шу зарур деб ишонсам, ҳозирги гапингизга ҳам ризо бўлур\nэдим. Лекин мен сизнинг куйрак кўнглингизни билурмен. Агар мен умрбод бебахт бўлиб қолсам, кейин сиз ҳозиргидан ортиқроқ изтироб чекурсиз!\n— Худо хоҳласа, бебахт бўлмассиз.\n— Кўнглим сезиб турибдир, агар шу одамга тушсам, бебахт ўтурмен. Бобуржон, эгачингизнинг сўзига ҳам ишонинг. «Давлат манфаатлари» деб ўзингизни кўп эзманг. Сиз билан биз учун ҳам бу умр ғанимат. Ўз кўнглимизга ҳам ишонишимиз керак! Кўнгил тоза бўлса, кишини алдамайдир!\nХонзода бегим шундай бир самимият билан ёниб гапирмоқда эдики, унинг қалбидаги олов гўё Бобурнинг қалбига ҳам ўтди. Шафқатсиз беклар муҳити ва подшоҳлик мажбуриятлари ёш Бобурнинг қалбини қаҳратон қишнинг музларидай сиқиб ётар эди. Хонзода бегим эса ўзининг оловли нафаси билан гўё шу музларни эритар, Бобурнинг қалбига баҳор майинлиги, ёшлик эркинлиги яна қайтиб келаётгандай, эти жимир-жимир қиларди. Хонзода бегим яна кўзларига ёш олди:\n— Бобуржон, сизнинг дилингиз беғубор, сиз нодир истеъдодли фидокор йигитсиз! Бу беклар ўз манфаатларини ҳам «давлат манфаатлари» деб кўрсатишга ўрганиб қолганлар. Булар сизнинг ёшлигингиздан фойдаланурлар. Аммо сиз суймаган ишни «давлат манфаатлари учун» деб қилдирмоқчи бўлганларида, кўнглингизга ҳам бир қулоқ солинг. Энг маҳрам дўстингиз — сизнинг мусаффо қалбингиздир. Сиз бу дўстингизга ишонинг, жоним!\nХонзода бегим ўтирган кўйича укасига қўл чўзиб, йиғи аралаш илтижо қилди:\n— Мен сизнинг пок қалбингиздан адолат излаймен! Қалбингиз нима буюрса, сиз менга шуни буюринг! Мен розимен!\n— Йиғламанг, бас! — деди. Аммо Бобурнинг ўзи ҳам кўнгли эриб, кўз ёшини зўрға тутиб турарди. — Сиз менга барча бекларимдан яқинроқсиз. Бир туғишган ягона эгачимсиз. Сиз туфайли не оғирлик келса, майли, кўтарай! Хотиржам бўлинг! Токи бормен, суймаган одамингизга узаттирмасмен!\nХонзода бегим азбаройи қувонганидан укасини маҳкам қучиб пешонасидан, кўзларидан ўпди.\n* «В а қ о и ъ» — «Чиндан юз берган воқеалар», демакдир. «Бобурнома» энг аввал шундай деб аталган.\nМeҳробдан чаён-амир умархоннинг канизи\nСолиҳ махдум 1230-1290-нчи ҳижрий йилларда “Ҳўқанди фирдавсмонанд”да яшаған бир муаллим ва имом, ўз замонасининг истилоси билан айтканда “мактабдор домла”дир. ...\nАдабиётSeptember 27 2018, 05:09\nБир куни опа отхонага келди. Районга кетаётган йўловчи аравага отларни қўшгунларича кутиб турди. У ҳамон ўша дағал жундан тўқилган шол рўмолда, кексайиб қолган, ёлғиз, ...\nАдабиётApril 10 2019, 06:04\n23. МУСУЛМОНҚУЛ Аркони давлат йиғилиб, Худоёр тахтига минган, Мусулмонқул хон бўлмаса ҳам хонлиқдан-да юқори бир кучка молик бўлған сиёсат курсисига ўлтирган эди. Бошлаб ...\nАдабиётDecember 29 2018, 08:12


Наманган вилоят прокуратураси органлари томонидан қишлоқ хўжалиги соҳасида қонун бузилиши ҳолатларига чек қўйиш борасида бир қатор ишлар амалга оширилмоқда. Бу жараёнда асосий эътибор пахта ва ғалла экиладиган майдонлар мониторингини мунтазам ўтказиб бориш, ер ажратишдаги суиистеъмолчиликларнинг олдини олиш, гидротехника, мелиорация иншоотлари ҳамда қишлоқ хўжалиги техникасини ишлатишда хўжасизлик, минерал ўғитлар ва ёқилғи-мойлаш маҳсулотлари талон-торожига барҳам бериш, фермерларнинг ҳуқуқларини ҳимоя қилишга қаратилмоқда.\nЕрнинг ҳар бир қаричини қадрлаган инсон ундан унумли фойдаланишга интилади. Аммо барча мутасадди ва фермерлар ҳам буни яхши англамоқда, деб бўлмайди. Ўтказилган назорат тадбирлари давомида вилоят бўйича 1107,5 гектар экин майдонларидан ноқонуний ва мақсадсиз фойдаланилаётгани, 1182,5 гектар ер майдони ноқонуний ажратилгани аниқланди. Бу ерлар захира фондига қайтарилди ва айбдорларга нисбатан қонуний чоралар кўрилди.\nМисол учун, Тўрақўрғон туманидаги "Исмоилов Султонмурод" фермер хўжалиги раҳбари Б.Исмоилов 2016 йил ҳосили учун чигит экилиши режалаштирилган 12,5 гектар майдонга шоли экиб, давлатга 34,2 тонна, яъни 40 миллион сўмлик пахта хомашёсини етказиб бериш имкониятини йўқотган. Фермер нафақат давлат манфаатларига жиддий зиён етказган, балки 12,6 млн. сўмлик имтиёзли кредит маблағларини ҳам қонунга зид тарзда ўзлаштирган.\nУйчи туманидаги "Н.Абдуллаев" сув истеъмолчилари уюшмаси ҳудудининг собиқ ер тузувчиси А.Тўхтабоев ва "Илм маскани" фермер хўжалиги раҳбари А.Ҳамидов ўзаро жиноий тил бириктириб, фермер хўжалигига қарашли 1,02 гектар экин майдонини 16 нафар фуқарога сотиб юборишган. Албатта, текинга эмас, жиноий шериклар ер эвазига фуқаролардан 20 миллион сўм ва 67000 АҚШ доллари олишган. Фуқароларни ерга доир ҳужжатларни ким ошди савдоси орқали расмийлаштириб берамиз, дея ишонтирганлар ва бундай жиноий қилмишларини собиқ А.Мўминов номли жамоа хўжалигининг 1998 йил 19 декабрдаги фуқароларга уй-жой учун ер ажратиш ҳақидаги қарорини сохталаштириш орқали яширмоқчи бўлишган.\nАлбатта, бу шахсларга нисбатан Ўзбекистон Республикаси Жиноят кодексининг тегишли моддаларига асосан жиноят ишлари қўзғатилди ва тегишли жазо чоралари кўрилиши таъминланди.\nШунингдек, фермер хўжаликлари фаолиятини ривожлантириш, фермерларни қўллаб-қувватлаш ва уларнинг қонуний манфаатларини ҳимоя қилиш масалалари ҳам доимий эътиборимизда. Вилоят прокуратураси органлари томонидан фермер хўжаликларига 287,2 миллион сўм кредит, 122 миллион сўм иш ҳақи, 45,9 миллион сўм нақд пулларни олишда ҳамда 289,8 миллион сўмлик дебитор қарзларни ундиришда амалий ёрдам кўрсатилди. 52 та фермер хўжалигининг давлат рўйхатидан ўтиши ва банкда ҳисоб рақами очилиши таъминланди.\nСув ресурслари, гидротехника ва мелиорация иншоотларидан фойдаланишда исрофгарчилик ва хўжасизлик ҳолатларининг олдини олишда ҳам сезиларли натижаларга эришилмоқда. Ўтказилган назорат тадбирлари давомида 129 миллион сўмлик ирригация иншоотлари ва шу мақсадда ажратилган бюджет маблағларининг талон-торож қилинганлиги аниқланиб, етказилган зарар тўлиқ ундирилди.\nСифатли қишлоқ хўжалиги маҳсулотларини етиштириш жараёнида минерал ўғитларнинг аҳамияти катта. Аммо ўғитлар фермерга эмас, бошқаларга сотиб юборилса, бу эл ризқига хиёнат қилиш билан баробардир. Мазкур йўналишда прокуратура органлари томонидан ўтказилган назорат тадбирлари давомида вилоятда 235 миллион сўмлик 296,9 тонна минерал ўғит талон-торож қилинганлиги аниқланди ҳамда 9 та жиноят ишлари қўзғатилиб, айбдорларга нисбатан жазо муқаррарлиги таъминланди.\nМасалан, Чортоқ туманидаги "Наманган кимё савдо" МЧЖга қарашли 1-сонли дўкон мудири К.Умаров 9 турдаги 28 миллион сўмлик минерал ўғитни нақд пулга сотиб юбориб, бу маблағни дўкон кассасига кирим қилмасдан, ўз манфаати йўлида ишлатиб юборган. Тергов давомида К.Умаров томонидан етказилган зарарлар тўлиқ қопланганлиги инобатга олиниб, унга нисбатан қўзғатилган жиноят иши ярашув билан тугатилган.\nТаъкидлаш ўринлики, кейинги йилларда мамлакатимизда чорвачилик, паррандачилик, асаларичилик ва балиқчилик ҳам қишлоқ хўжалигининг энг сердаромад йўналишлари сифатида ривожланиб бормоқда. Бу борада қабул қилинаётган ҳужжатлар ижросини таъминлаш йўлидаги муҳим қадам ҳисобланади.\nБиргина ўтган йилда мазкур тоифадаги хўжаликларда 53,4 минг тонна гўшт, 191,8 минг тонна сут, 201 миллион дона тухум, 92 тонна асал, 954 тонна балиқ ва 820 тонна жун етиштирилгани фикримиз далилидир. Лекин мазкур йўналишларда ҳам айрим қонун бузилиши ҳолатлари йўқ эмас. Ўтказилган текширишлар натижасига кўра, 100 дан ортиқ прокурор назорати ҳужжатлари қўлланилди.\nМаълумки, республикамизда тўлов интизоми ва иш ҳақи берилиши борасида ҳукумат қарорлари қабул қилинган бўлиб, улар асосида иш юритиш фаолиятнинг шаффофлигини таъминлайди. Бироқ айрим хўжалик юритувчи субъектлар, корхона ва ташкилотлар томонидан бу борада қонунбузарлик ҳолатларига йўл қўйилаётганини қандай изоҳлаш мумкин?! Масалан, "Агробанк"нинг Мингбулоқ тумани филиали мансабдор шахслари 2014-2015 йилларда туман ҳокимининг қарорига асосан ер ижара шартномалари бекор қилинган 12 та фермер хўжалигига 2015 йил пахта ҳосили етиштириш учун 342 миллион сўм имтиёзли кредит расмийлаштириб, бу маблағларни мазкур хўжаликнинг аввалги йиллардаги имтиёзли кредитлардан бўлган қарздорлигини қоплашга йўналтиришган. Янги ажратилган 315 миллион сўм кредитлар эса филиалнинг мижозлари бўлган бошқа 44 та фермер хўжалигига 2016 йил пахта ҳосили етиштириш учун ажратилган маблағлар ҳисобидан қопланган.\nБундан ташқари, 2015 йил пахта ҳосили учун ажратилган кредит маблағларидан 2014 йил ажратилган худди шундай кредитларни қоплашга 617 миллион сўм, жами 2 миллиард 27 миллион сўм маблағлар йўналтирилиши оқибатида 1 миллиард 474 миллион сўм кредит маблағлари қайтарилмаганлиги аниқланиб, суд ҳукми билан суиистеъмолчиликка йўл қўйган банк мансабдор шахсларига нисбатан жиноий жавобгарлик белгиланди.\nХулоса сифатида айтиш мумкинки, ҳар қандай соҳа вакили қонунга суяниб иш тутса, асло хатога йўл қўймайди. Деҳқон, фермер ва бу соҳада фаолият юритаётган мутасадди идоралар раҳбарлари ҳамда ходимлари қонунларга итоат этиши уларнинг ҳам, жамиятнинг ҳам ютуғидир.\nМанба: «Ҳуқуқ» газетасининг 28-сони, 13.07.2017 йил


21:04 / 18.09.2017\nОҳангарон тумани ҳудудида тўрт кишининг ўлимига сабаб бўлган йўл транспорт ҳодисаси содир бўлди. Бу ҳақда Тошкент вилояти прокуратураси маълум қилди.\nМаълум қилинишича, Гулистон – Ангрен автомобиль йўлининг 159 километрида Nexia автомашинаси юк машинаси билан тўқнашган, оқибатда енгил автомашина ҳайдовчиси ва уч нафар йўловчиси воқеа жойида ҳалок бўлган.\nҲолат юзасидан Жиноят кодексининг 266-моддаси (транспорт воситалари ҳаракати ва улардан фойдаланиш хавфсизлиги қоидаларини бузиш) билан жиноят иши қўзғатилиб, тергов ҳаракатлари олиб борилмоқда.\nЖорий йилнинг ўтган даврида Тошкент вилояти ҳудудида 900 дан зиёд йўл транспорт ҳодисалари содир этилиб, уларнинг натижасида юзлаб инсонлар турли оғирлик даражасидаги тан жароҳатлари олишган, ўнлаб инсонлар ҳалок бўлган.\nҚалбаки пул тайёрлаб, ўтказган шахс ушланди – ИИВ\n20:57 / 01.05.2018


Кун фотоси: ойдин кеча якунланиб, файзли тонг отмоқда\n13:33 / 02.07.2016\nРамазон ойини минг ойдан афзал ой дейишади. Ундаги бир кеча борки, у Аллоҳ наздида жуда қадрли, муқаддас кечадир. Лайлатул-қадр. Бу кечанинг улуғлиги, файзлилиги ва гуноҳлар авф этилиб, дуолар қабул бўладиган яхшилик кечаси эканлиги ҳақида жуда кўп айтилган. Шу боис одамлар бу кечада қўлларидан келганича ибодат қилишади, истиғфор айтишади, дуода бўлишади.\nТошкентнинг Бодомзор мавзесида жойлашган “Мирза Юсуф” жоме масжидида ҳам ушбу кеча файзли ўтди. Масжид имом-хатиби Раҳматуллоҳ қори Сайфутдинов, шу кеча бу ерга ташриф буюрган муфтий Усмонхон Алимов, Анвар қори Турсуновлар масжидга ташриф буюрганларга бу кечанинг файзи, қадри, мартабаси нимада эканлигини, умуман олганда, Рамазоннинг сўнгги ўн кунлиги қандай аҳамиятга молик эканлиги ҳақида сўз юритишди. Тинч юртда, обод Ватанда мана шундай гўзал, кўркам масжидларда ибодат қилинаётганининг ўзи энг улуғ неъмат эканлиги ҳам таъкидланди.


“Сен бизни танла!” шиори остида O‘zLiDeP акцияси ўтказилди | O'zLiDeP\n“Сен бизни танла!” шиори остида O‘zLiDeP акцияси ўтказилди\nO‘zLiDeP Сайловолди дастури лойиҳасини халқ орасида кенг муҳокама қилиб олиш, сайловларга тайёргарлик кўриш ва муносиб иштирок этишни ташкил этиш мақсадида Наманган вилоятида кенг қамровли тарғибот-ташвиқот тадбирлари ўтказилмоқда.\nНорин туманида “Сен бизни танла!” шиори остида ўтказилган акция аҳоли, айниқса ёшлар ўртасида партия дастурий мақсад ва вазифаларини кенг тарғиб этишга қаратилди.\n- Бугунги тадбирда бу йил ўтказиладиган сайловлар олдидан O‘zLiDePнинг ўз олдига қўйган аниқ мақсад ва вазифалари ҳақида кенг қамровли тушунчаларга эга бўлдим, – дейди Лолахон Якубова. – Партия сайловолди дастури билан танишиб чиқдим. Дастур халқчил, аҳоли учун тушунарли бўлиб, энг асосийси халқ манфаатларига хизмат қилиш бош ғоя сифатида белгилаб олингани менга жуда маъқул келди. Шу билан бирга партия аъзолигига ҳам қабул қилиндим. Партия аъзоси сифатида туманимизда партия тарафдорларини сонини янада кўпайишига, бўлажак сайловларда муносиб иштирок этишини таъминлашга ўз ҳиссамни қўшишни мақсад қилдим.\nАкция давомида 50 дан ортиқ аҳоли вакиллари O‘zLiDeP сафига қўшилиш истагини билдиришди.\nАкция якунида истеъдодли ёш хонандалар томонидан ижро этилган шўх куй-қўшиқлар тадбирга ўзгача завқ бағишлаб, тадбир иштирокчиларига хуш кайфият улашди.


- февраль. 23, 2021\nНафс ислоҳ қилинса, Шайтон ғулу қилолмайди. Инсоннинг асл душмани ўз ичидадир, у кўп нарсалар истайди. Болаликдан бошлаб ҳали қанд-қурс, ҳали шакар, ҳали хўрозқанд ёки ўйинчоққа эга бўлиш истаги уйғонади. Бажарамиз, бажарамиз... Нафс эса истакларининг бажарилишига одатланади... Бу истаклар битта эмас, иккита эмас, кўп...\nАна шу нафс истакларининг талабини тўхтата билиш лозим. Тўхтатиш учун ҳам нафсни тарбия қилиш керак! Инсон ўзига ўзи: «Ҳа, чиройли, кўнглим жуда истайди, аммо олмайман, чунки – ҳаром». «Ҳа, уйқу кўп ширин, кечқурун жуда кеч ётдим, туришга қийналаман, аммо туришим ва намозни ўз вақтида ўқишим шарт», – дея олиши керак.\nИнсон ўз нафсини енга билиши керак. Тасаввуф, бу – инсон ўз нафсини енгиб, Аллоҳнинг амрини бажариш ҳолига келмоғи, гуноҳлардан қочиш ҳолига келмоғидир...» Шайтон масаласидан ҳам кўра муҳимроқ бу!.. Зотан Шайтон инсонга тўғридан-тўғри бўйинтуруқ уриб, занжирлаб, боғлаб, судраб етакламайди.\n«Юр, сени асир олдим», – деб банди қилиб, гуноҳ ерларга судраб кетмайди. Шайтон: «Уни қил, буни қил...» деб таклиф қилади. Буни «Шайтон васвасаси» деймиз. Шайтон ёмон, хунук ишларни чиройли кўрсатади. Нафс уни бажаради... Нафс ёмон иллатларни хушлаган пайтида агар инсон уни жиловламаса, нафс ёмон ишлар қилади. Шундай қилиб, Шайтон панада қолади. Инсоннинг энг катта душмани нафси бўлади.\nЭнг улуғ жиҳод – инсоннинг нафси, хоҳиш-истакларига қарши жиҳодидир. Нафснинг орзулари кўп ва кучлидир... Бу орзулар беш поғонадан иборат бўлади:\nКичикликдан балоғат ёшига қадар еб-ичиш, томоқ дарди... Мен набирамдан: «Қўлингдан тутиб, баққолнинг олдига олиб борсам, нима истайсан?», – деб сўрасам, «Қанд, шоколад, бодроқ», – дейди. Яъни еб-ичиш орзуси... Болаларда шундай...\nБалоғат ёшига етган вақтда унаштирилмоқ, уйланмоқ орзуси... Бировга ёққиси, бировни ёқтиргиси келади. Ўзи ёқмаса, хафа бўлади... Бу орзулар жуда кучли... Булар инсонни оқибати хунук вазиятларга рўпара қилади. Томоққа муҳаббат қўйиш ҳам бахтсизлик келтиради. Ҳаром едиради, ўғрилик қилдиртиради ва ҳоказолар. Бу истакларга бардош бериш жуда қийин....\nЭнди одатий удумларга кўра оила ҳам қурди дейлик... Бундан сўнг турли сарф-харажатлар: уй-рўзғор, кийим-кечак харжлари, хотиннинг, болаларнинг эҳтиёжлари, уй ижара бўлса, унинг ҳаққи бор... Бу вақт иши пул билан боғлиқ бўлиб қолади. Мол-мулк истаги пайдо бўлади. Буни ҳамма ҳам севади. Пулни яхши кўрмаган, мол-мулкни севмаган инсон йўқ... Бу ҳам нафснинг орзуси, бу ҳам кучли бир орзу... «Молмулким кўп бўлсин, пулларим, бойлигим кўп бўлсин, улар билан нималар қилишим мумкин?», – дея орзулашлар бор... Бу кучли, қаттиқ истаклар ҳам инсонларга кўп оғир оқибатлар келтиради.\nКишининг мол-дунёси кўпайгандан кейин уни: «Пулим бор, ҳамма нарсам бор, нега бир партияга кириб фалон бир депутат бўлмайсан? Бундай ишлар қилмайсан, ундай ишлар қилмайсан», – дея, мавқе – мақом ҳирси – орзу-ҳавасларни қондириш ҳирси чулғаб олади. Бу – жуда куч-қудратли бир орзудир...\nБу мавқе – мақомлар учун жуда кўп талашиш-тортишишлар, махфий мужодала, яъни курашлар, жанглар бўлади, зимдан адоватлар, панд беришлар, фитналар, ихтилофлар бўлади... Подшонинг ўғли отасига исён қилиб, отасини тахтдан ағдаради, унга энг пойгакдан жой бериб қўяди....\nОқибатда бу мавқе – мақом ҳирси энг буюк арбоб-бош бўлиш орзусини қитиқлайди. Буни «ҳубби риёсат» – бошлиқ бўлиш ишқи дейдилар. Бу – мавқе мақом ҳирсининг энг юқори даражаси...\n– Мана, сен ҳам депутатсан!\n– Ҳа, аммо депутатман. Бировнинг измидаман...\nЖуда ҳазилкаш бир профессор биродаримиз бор бу ерда. Унга тўрт-беш партиядан «бизга аъзо бўлинг», деган таклиф тушибди. У айтибдики: «Мен бундай депутатларнинг «босма тулумба» бу мажлисига кирмайман. Яъни «Хўп бўлади, – дегину маишатингни қилавер» тарзидаги бир фаолият бўлгани учун истамайман!», – дебди.\nДепутат! Аммо депутатлик етмайди. Директор, мудир, вазир, аммо у ҳам етмайди... Президент бўлгиси келади. Иш-орзулар мана шу тахлит давом этади...\n Босма тулумба - сув чиқарадиган қўл насоси. Зарурият бўлса, босиб-босиб сув чиқарилади...\nMore in this category: « Энг гўзал ғазал шарҳи\tМУБАЙЯН ВА НАСРИЙ БАЁНИ: Ишорате Ҳавзи Кавсарға (Қирқ иккинчи мавзу) »


Россияда улкан жарликлар пайдо бўлмоқда - Zamin.uz\n14:28 / 29.05.2015\nРоссияда улкан жарликлар пайдо бўлмоқда\nРоссиянинг турли ҳудудларида катта ўлчамдаги жарликлар пайдо бўлмоқда. Сирли кратерлар Пермь ўлкаси ва Сибирда пайдо бўлди. Маҳаллий аҳоли улар яшайдиган аҳоли пунктлари ер остига ўпирилиб кетишидан хавотирланишмоқда. Олимларнинг ҳисоб-китобларига кўра, бундай карст чуқурлар пайдо бўлиши учун уч омил: тупроқдаги ёриқ, кўчиб юрувчи қум ва ерости сувлари устма-уст тушиши керак, деб ёзмоқда Kun.uz.\nКарст чуқурликлари – диаметри бир неча метрдан ўнлаб мертларгача келадиган, воронкасимон чуқурлик. У юқорига томон кенгайиб боради.\nОдамлар уйидан чиқиб, ҳовлисининг бир қисми 10 метрлик чуқурга тушиб кетганини кўрмоқда. Шундай ҳолат Россиянинг ғарбида жойлашган кичик бир шаҳарчада рўй берди. Фавқулодда вазиятлар бошқармасида бу ҳолат муҳокама қилинди, бироқ на ҳукумат, на экспертлар бу чуқурликни нима қилишни билмай бошлари танг аҳволда қолди.\nБу орада сирли кратерлар Пермь ўлкасининг бошқа жойларида ҳам бирин-кетин ҳосил бўлмоқда. Аҳоли ўзлари яшайдиган ерлар ўпирилиб кетишидан хавотирланмоқдалар. Баъзилар эҳтиёт чора сифатида ўз уйларини тарк этмоқчи.\nЯна битта катта чуқурлик Сибирда пайдо бўлди. Ямал яриморолида пайдо бўлган бу чуқурликнинг диаметри деярли 80 метрни ташкил қилади, чуқурлиги эса ҳали аниқланмаган.\nУшбу чуқур пайдо бўлган жой яқинида Россиядаги энг йирик газ кони жойлашган. Олимлар чуқурлик шу туфайли пайдо бўлган бўлишини тахмин қилмоқдалар.\n“Карст чуқурлиги пайдо бўлиши учун уч шарт бажарилиши керак. Биринчидан, ер қатламида ёриқ ёки тупроқнинг пастки қатламида бўшлиқ бўлиши керак. Иккинчидан, ҳаракатланувчи қум ёки мўрт тупроқ бўлиши керак. Учинчидан, чуқурликнинг ҳосил бўлишига олиб келувчи қумларни ювиб юборувчи ерости сувлари бўлиши керак. Қумлар сурилганда кўтариш кучи камаяди. Бунинг натижасида таянч ҳам йўқолади ва ер тортиш кучи оқибатида тупроқ ўпирилади”, деб тушунтиришмоқда олимлар.\nЯнгиликлар » Дунё » Россияда улкан жарликлар пайдо бўлмоқда\nБугун, 18:13, Ўзбекистон\nШавкат Мирзиёев қурувчиларнинг яшаш жойини бориб кўрди\nSaudiya Arabistoni chet elliklarga Umra ziyoratini amalga oshirishga ruxsat berdi\nBezos Oy dasturida qatnashish evaziga NASA’ga 2 milliard dollar taklif qildi\nAfg‘oniston mudofaa vazirligi toliblarga qarshi operatsiyalar boshlanishini ma’lum qildi\nGermaniyadagi kimyo zavodida kuchli portlash yuz berdi (video)\nItaliyada dahshatli do‘l yog‘di (video)\nAQSH jangarilar harakatlari tufayli Afg‘oniston osmonidan o‘tadigan parvozlarni chekladi


Коронавирус пандемиясига қарамай, Хитой ҳамон Ўзбекистоннинг энг асосий ҳамкори бўлиб қолмоқда\n29 октябр 2020, Тошкент вақти: 18:26\nCOVID-19 пандемиясига қарамасдан Хитой, жорий йилнинг январ-май ойлари натижаларига мувофиқ, Ўзбекистоннинг савдо айланмаси бўйича ҳамкорлари орасида яна биринчи ўринда бормоқда. Дунёда янги коронавирус инфекцияси илк бор қайд этилган бу мамлакат ўтган йили ҳам ташқи савдо айланмаси бўйича Ўзбекистоннинг энг пешқадам ҳамкори бўлган.\nДавлат статистика қўмитаси эълон қилган ҳисоботга кўра, 2020 йилнинг ўтган беш ойи ичида Ўзбекистон Хитой билан 2 млрд 325 млн долларлик (17,9 %) олди-берди қилган. 2019 йилнинг шу даврида бу кўрсаткич 2 млрд 975 млн долларга тенг эди.\nЎзбекистоннинг савдо ҳамкорлари ичида Россия иккинчи ўринда бормоқда (2 млрд 199 млн АҚШ доллари ёки 16,9 %). Ундан кейин Қозоғистон (8,4 %), Жанубий Корея (7,3 %), Туркия (5,5 %), Қирғизистон (2,3 %) ва Афғонистон (2,0 %) келади.\nЖорий йилнинг илк беш ойида Ўзбекистоннинг ташқи савдо айланмаси 12 млрд 984 млн 700 минг долларни ташкил қилган, бу эса 2019 йилнинг шу даврига нисбатан 2 млрд 455 млн 400 минг долларга камдир.\nБундан 5 млрд 143 млн 400 минг доллари экспорт ҳиссасига (2019 йилнинг шу давридагидан 15,6 фоизга кам), 7 млрд 841 млн 300 минг доллари эса импорт ҳиссасига ҳиссасига (2019 йилнинг шу давридагидан 16,1 фоизга кам) тўғри келган.


Навоийни танитган отам\nМен Навоий ҳақида илк бор отамдан эшитганман...\nЎшанда бола эдик. Узун қиш кечаларида бутун оиламиз билан сандал атрофида ўтирар, отам Навоий ғазалларидан ўқир эдилар. Тушунмасам-да, ғазаллардаги дилимга таниш оҳанглар мени ром қиларди...\nОтам яхшигина рассом ҳам бўлганларидан, колхоз идораси, мактаб, боғча кабилар учун ул-бул нарсалар чизиб турардилар. Бир куни Навоий расмини чизиб беришларини илтимос қилишди. Отам чиздилар – қўлида китоб ушлаб, узоқларга нигоҳ ташлаб одимлаётган, этакларини шаббода ҳилпиратаётган нуроний сиймо... Бу жонли сурат ҳали-ҳануз кўнг ўнгимда...\nБир куни отам “Навоий” деган жигарранг муқовали китобча олиб келдилар. У бобомиз ҳаёти ва ижоди ҳақидаги ҳикоялар тўпламидан иборат эди. Қўлимдан қўймай ўқигандим. Ҳатто унда келтирилган байтлар ҳалигача эсимда...\nБолаликда юрагимга тушган Навоийга бўлган меҳр кейин ҳам сўнмади. Олийгоҳда ўқиб юрган кезларимда дилимга яқин сўзларини таниш, маъноларига етиш учун улуғ шоирнинг асарларини ўрганишда давом этдим. Дастлаб, Навоий тили – шеъриятидаги инжа сўзлардан лол бўлиб юрган бўлсам, энди сўзларнинг мантиғидан ҳайратланардим. Ижод мулки ҳазратнинг обид, зоҳид бир инсонлигидан, ишқ аҳли эканидан дарак берарди...\nЯқинда “Ситтаи зарурия” китобининг таржима нусхасини ўқиб қолдим. Навоий унда илоҳий низом билан ҳаракатланаётган борлиқ, бандаликка риоя қилиш орқали Аллоҳга яқинликни топиш, икки олам саодати ҳақида теран мулоҳазалар юритади. Инсонга хитоб қилиб:\n“(Шундай асл инсонсанки), сенинг тупроғингни олиб келиш учун фаришталар ҳаммоллик қилдилар;\nСенинг (тан) мулкингни яратиш учун фалак майдонлик вазифасини ўтади. Яратилишинг тилсимига қудрат қўли меъморлик қилди. Ўша тилсимга ҳикмат хазинасини кўмиб қўяр экан, ундан фаришталар ҳам бехабар қолдилар;\nҚуту қувватлари зикрдан иборат бўлган олий гулшан қушлари (фаришталар) ҳам ёқимли овоз билан сенинг ҳузурингга бош қўйдилар (сажда қилдилар)...”\nБу сўзлар қалбимга титроқ солди. Бизни инсон қилиб яратди!.. Оламлар ичра аълоси қилди. Англаш илмини берди, фитрати пок бўлган фаришталар ҳам қаршимизда бош эгиб, хизматимизга буюрилди. Осмонлар биз учун кўтарилди, ер манзил-макон қилиб оёқларимиз остига тўшалди. Қуёш, ой, юлдузлар биз учун нур сочади. Анвойи неъматлар ичрамиз... Аллоҳ нега бизни бунчалар сийлагани ҳақида эса ўйлаб кўрмаймиз ҳам... “Ажаб эмаски, руҳинг ўлгану сен нафс учун тирик юрибсан. Жонга руҳнинг файзини сўраш ўрнига нафсингнинг ҳузур-ҳаловатига мубталосан”. Шоирнинг бу ҳақ сўзлари ила юзлашиб, “Нафсим (туфайли) хато қилганимда ишим қўрқувдан ўт солувчи фиғон чекиш, киприкларимдан ёш тўкиш бўлди”... Дилим Навоийдан миннатдор бўлди...\n“Сўз баёни ҳамиша нафли бўлса ҳам, узайиб кетса, малоллик келтиради ва мақсаддан узоқлашиб кетади”, деганларидек, сўзимни мухтасар қилдим.\nЗебуннисо Ҳусайн қизи


Қирғизистонда коронавирусга чалинганлар сони кескин ортди | Qalampir.uz\nҚирғизистонда коронавирусга чалинганлар сони кескин ортди\nОлам\t24 Март 17:53 20222\nБугун, 24 март куни Қирғизистон Республикаси Соғлиқни сақлаш вазирининг ўринбосари Толо Исоқов мамлакатда яна 26 та коронавирус билан касалланиш ҳолати аниқланганини маълум қилди. Бу ҳақда "Kabar" нашри хабар берди.\nУлар қуйидаги тиббий муассасаларда жойлашган:\n• Бишкекдаги Республика клиник юқумли касалликлар касалхонаси;\n• Ўш минтақалараро клиник касалхонаси;\n• Новқат ҳудудий касалхонаси;\n• Жалолобод вилоят клиник шифохонаси;\n• Боткент вилоят қўшма касалхонаси.\nШундай қилиб, бугунги кунда Қирғизистонда коронавирусга чалинганлар сони 42 нафарга етди. Уларнинг уч нафари 6 ёшгача бўлган болалар эканлиги айтилмоқда.\nМаълумот учун, Жаҳон соғлиқни сақлаш ташкилоти жорий йилнинг 11 март куни коронавирус касаллигини пандемия деб эълон қилди. Ҳозиргача ушбу вирус дунёнинг 196 мамлакатида аниқланган. Касаллик дунё бўйича 392 440 нафар одамда қайд қилинган. Уларнинг 17 149 нафари вафот этган, 103 396 нафари эса ушбу касалликдан фориғ бўлган. Ҳозирда касаллик юқтирган 271 895 нафар одам карантинда ёки шифохонада даволанмоқда. Уларнинг 259 714 нафари ёки 96 фоизи аҳволи қониқарли, 12 181 нафари эса оғир аҳволда.\n02 Апрель 13:06 43965\n02 Апрель 16:02 38369\n02 Апрель 16:25 37055\n04 Апрель 14:33 25419\n02 Апрель 16:50 24761


Хоразм вилоятида 812 та инвестиция лойиҳаси амалга оширилади – Қорақалпоғистон Ахборот Агентлиги\nСешанба, 11 Май\n24 март 2021, 9:36 367\nПрезидент Шавкат Мирзиёев 23 март куни Хоразм вилоятида амалга ошириладиган инвестиция лойиҳалари тақдимоти билан танишди.\nДавлатимиз раҳбари ўтган йилнинг охирида, 12-13 декабрь кунлари Хоразм вилоятида бўлиб, ҳудуд иқтисодиётини ривожлантириш, аҳоли бандлигини ошириш, инфратузилма иншоотлари қуриб, турмуш шароитларини яхшилаш бўйича кўрсатмалар берган эди. Тақдимотда, аввало, шу борада бажарилган ишлар тўғрисида маълумот берилди.\nАйтиб ўтилганидек, жорий йилнинг январь-март ойларида 188 та лойиҳа ишга туширилиб, 1 минг 726 та иш ўрни яратилган. Сув тежовчи технологияларни татбиқ этиш орқали 4 минг гектарга яқин ер фойдаланишга киритилган. Республика ихтисослаштирилган нефрология ва буйрак трансплантацияси илмий-амалий тиббиёт марказининг Хоразм филиали ташкил қилинган. Амударё устида янги темир йўл кўприги қурилиши бошланган. Бундай мисолларни кўплаб келтириш мумкин.\nВилоятдаги силжишларни изчил давом эттириш мақсадида жорий йил учун 812 та инвестиция лойиҳаси шакллантирилган. Умумий қиймати 1 миллиард 320 миллион доллар бўлган мазкур лойиҳаларнинг 770 таси ҳудудий, 42 таси тармоқларники.\nСоҳалар бўйича айтганда, уларнинг 273 таси саноат, 277 таси хизмат кўрсатиш, 262 таси қишлоқ хўжалигига оид. Бу лойиҳалар натижасида 23 мингдан ортиқ иш ўрни ташкил этиш, 65 миллион долларлик товар ва хизматлар экспорт қилиш мўлжалланган.\nТўқимачилик, автомобилсозлик, электр техникаси ва озиқ-овқат саноати, туризм, хизматлар, иссиқхона хўжалиги Хоразм вилоятининг асосий “ўсиш нуқталари” сифатида белгиланган.\nМасалан, пахта-тўқимачилик кластерлари томонидан 49 та лойиҳа таклиф этилган. Уларнинг самарасида вилоятда етиштирилаётган пахтани қайта ишлаш даражаси 2 баробардан зиёд ўсиб, айрим кўрсаткичлар бўйича 100 фоизга етади. Хусусан, ип-калава тайёрлаш қуввати 47 минг тоннадан 104 минг тоннага, мато ишлаб чиқариш 9 минг тоннадан 49 минг тоннага, тайёр кийим-кечаклар 47 миллион донадан 152 миллион донага ортади. Шундай корхоналар жорий йилда Қўшкўпир, Шовот, Янгиариқ, Боғот туманларида ишга тушади.\nАвтомобилсозликда 100 турдаги кузов деталлари, турли эҳтиёт қисмлар ишлаб чиқариш бўйича 6 та лойиҳа амалга оширилади. Бу маҳсулотлар 20 миллион долларлик импорт ўрнини босиши билан аҳамиятли. Натижада Питнакдаги заводнинг локализация даражаси 36 фоиздан 45 фоизга чиқади.\nҚурилиш материаллари саноатида 85 та лойиҳа режалаштирилган. Масалан, Урганч шаҳрида газоблок, керамик плита, гипсокартон ишлаб чиқарилади, “Ҳазорасп” эркин иқтисодий зонасида гулқоғоз тайёрлаш лойиҳаси кенгайтирилади.\nМазкур эркин иқтисодий зонада электр двигателлар, Хива шаҳрида гилам ва полипропилен иплар ишлаб чиқариш корхоналари ҳам ишга туширилади.\nҚишлоқ хўжалигида ерларни лазер ёрдамида текислаш ва томчилатиб суғоришни кенг жорий этиш бўйича ишлар бошланган. Бу орқали пахтачиликда ҳосилдорликни 35 центнерга, ғаллачиликда 66 центнерга етказиш мақсад қилинган.\nМаълумки, Хоразм гуручининг донғи кетган, унга бозорда талаб доим юқори. Лекин вилоятда ер ва сув имкониятлари чеклангани сабабли шолини исталганча экиб бўлмайди. Шу боис яхши нав танлаш ва хориж технологияси асосида экиш орқали бор ердан кўп ҳосил олиш чоралари кўрилмоқда. Бунинг учун Хитойдан Хоразм тупроқ-иқлим шароитига мос навлар келтирилади. Ўтган йилгича майдонда, лекин ундан 50 минг тонна кўп маҳсулот олинади. Бу 684 миллиард сўм қўшимча даромад деганидир. Қолаверса, бу омилкорлик натижасида йилига 113 миллион куб метр сув тежалади.\nОзиқ-овқат хавфсизлиги ва нархлар барқарорлигини таъминлаш мақсадида жорий йилда ўтган йилга нисбатан 151 минг тонна кўп мева-сабзавот ва полиз маҳсулотлари етиштириш режалаштирилган. Шунингдек, чорва сонини кўпайтириш бўйича 20 та, паррандачилик йўналишида 24, балиқчиликни саноат усулида ривожлантириш бўйича 8 та лойиҳа амалга оширилади.\nТақдимотда туризм, энергетика, чарм-саноат, заргарлик, қурилиш соҳасига доир лойиҳалар ҳам кўриб чиқилди.\nДавлатимиз раҳбари мазкур режаларни маъқуллаб, шу билан бирга қўшимча лойиҳаларни шакллантириш вазифасини қўйди. Маҳаллаларда “ўсиш нуқталари”ни топиб, иш ўринларини кўпайтириш, уларга ишсиз аҳоли, айниқса, ёшлар ва хотин-қизларни жойлаштириш, ўзини ўзи банд қиладиган ташаббускорларни қўллаб-қувватлаш юзасидан топшириқлар берди.\nЮртимизда коронавирусдан касалланишлар сони 95 минг нафардан ошди 11 май 2021, 12:54\nРеспубликамизнинг 9 ҳудудида ёғ нархи пасайган, 5 вилоятда эса ошган 11 май 2021, 12:53\nМалакадаги ходимнинг ойлиги сақланадими? 11 май 2021, 11:48\nЎзбекистон ва Франция ўртасида кўп қиррали муносабатларни ривожлантириш йўллари белгилаб олинди 11 май 2021, 10:53\n“Ғалаба боғи фалсафаси” китоби нашрдан чиқди 11 май 2021, 10:48\nШерзод Асадов: Ғалаба боғи Президентимиз томонидан яратилган тарихий асар, деб эътироф этилмоқда 11 май 2021, 10:44\nБожхоначилар оғуфурушни тўхтатиб қолди 11 май 2021, 10:37\nДавлат хизматлари қамрови ва тезкорлигини ошириш бўйича кўрсатмалар берилди 11 май 2021, 9:34\nКасаба уюшмаси томонидан фахрийларга ҳурмат-эҳтиром кўрсатилди 10 май 2021, 17:59\nТўрткўлда «Бир картина» номли кўргазма очилди, унда рассомнинг бир дона асари томошабинларга ҳавола этилди 10 май 2021, 11:28\nНукусда “Ватанпарварлар боғи” очилди 10 май 2021, 11:24\nСенаторлар маҳаллий Кенгашлар депутатлари билан учрашмоқда 10 май 2021, 11:18


“Ўзкимёсаноат” акциядорлик жамиятида ёшлар билан учрашув ўтказилди\n// 22 1 2021 йил Босма кўриниш Юклаб олиш: pdf (216 KB)\n“Ўзкимёсаноат” акциядорлик жамияти томонидан Бошқарув раисининг тизимдаги корхона ва ташкилотларнинг ёшлар етакчилари билан учрашуви ташкил этилди. Видеоконференция орқали ўтказилган учрашувда “Ўзкимёсаноат” АЖ тизимидаги корхона ва ташкилотлар ёшлар етакчилари, корхона раҳбар-ходимлари ва фаол ёшлар иштирок этди.\nУчрашувда Ёшларни қўллаб-қувватлаш ва аҳоли саломатлигини мустаҳкамлаш йилида амалга ошириладиган устувор вазифалар муҳокама қилинди ва ёшлар етакчиларининг таклифлари тингланди. Мамлакатимиз кимё саноати ва тизимдаги корхоналар фаолиятини янада ривожлантириш борасида ёшлар етакчилари томонидан билдирилган таклифлар қўллаб-қувватланди ва корхона раҳбарларига тегишли кўрсатмалар берилди.\nШунингдек, ёшлар ўртасида кимё фанига қизиқишни янада ривожлантириш ва кимё саноатида амалга оширилаётган ислоҳатларни ёшлар орасида кенг тарғиб қилишга қаратилган чора-тадбирлар дастури ишлаб чиқилди.\n“Ўзкимёсаноат” акциядорлик жамияти ёшлар етакчилари Ўзбекистон Республикаси Президенти ҳузуридаги Давлат бошқаруви Академияси қошидаги Ёшлар муаммоларини ўрганиш ва истиқболли кадрларни тайёрлаш институтида малака оширишлари бўйича тавсиялар берилди.\n“Ўзкимёсаноат” акциядорлик жамияти томонидан тизимдаги корхона-ташкилотларда фаолият юритаётган ёшларнинг мурожаатларини қабул қилиш мақсадида телеграм ижтимоий тармоғида бот ташкил этилди. Ёшлар ўз таклиф ва муаммоларини @uzkimyosanoat_yoshlari_bot манзили орқали ёзиб қолдиришлари мумкин.


«Дашноқлар ҳар бир кесилган бош учун пул олишган» – Дилдора Ҳасанова | Azon.uz - Ахборот-таҳлилий портал\n«Дашноқлар ҳар бир кесилган бош учун пул олишган» – Дилдора Ҳасанова\n4927 20:45 19.06.2022\nМендан дашноқ сўзининг ўзи нима, деб савол беришади. “Дашноқ” сўзининг маъноси “эгалик қил”, яъни “ҳукмронлик қил” деганидир. Уларнинг бош мақсади ҳам шу. Қандай йўл билан бўлишидан қатъи назар, у террористик йўл бўладими, фитна йўли бўладими, мана шу орқали бу денгиздан у денгизгача бўлган жойни эгаллашни мақсад қилиб қўяди. Арманлар ҳозиргача ўз ёшларига ёлғон тарих ўқитиб келади. Уларнинг дарсликларида турклар билан боғлиқ ўта нотўғри маълумотлар бор.\nСовет даврида яшаган академиклар ҳам менга: “Дилдорахон, қўйинг, бу мавзуга тегманг. Эртага ҳар хил ҳолатга тушасиз. Сизга жиноий иш очилиб, қамалиб кетасиз”, деган қўрқитишлар ҳам бўлди. Мана бугун ҳам “Яндекс” таксида келаяпман. 32 ёшли йигитдан дашноқлар кимлигини биласанми, деб сўрасам, унинг учун бу сўз нотаниш. Жуда кўп ёшларимизга бу сўз нотаниш. Лекин бу ерда ёшлармизни ҳам айблай олмаймиз. Чунки биз на дарсликда, на институтда, на мактабда бу ҳақида озгина бўлса ҳам маълумот берган эмасмиз. “Ўзбекистон Энциклопедияси”да кичкинагина бир, озгина қаторда кўрсатилган.\nЯқинда Баҳром Мирзаев билан қатағон музейини айланиб яна бир нарсага гувоҳ бўлдикки, кичкина бир панно экспозиция қилинган, холос. Қатағон музейининг ўзида бирор жойда на дашнакцутюн партияси, на дашноқлар деган сўз бор! Ваҳоланки, бу бизнинг 1918-1928 йилгача бўлган 10 йиллик тарихимиз.\n1 млн 700 минг ўзбекистонлик геноцид қилинган. Шу қадар катта қирғин, лекин афсуски мана шу 10 йиллик тарихни бирон бир жойда ўқий олмайсиз, яна энг ёмони мана шу миллий архивларда ҳалигача ёпиқ. Ҳаттоки кўп нарса Интернетга чиқиб кетган нарсалар ҳам бугунги кунда махфий. Президентимизнинг 2019 йил 20 сентябрда махфийликдан ҳужжатларни очиш тўғрисида фармони туфайли биз жуда кўп ҳужжатларни кўзимиз билан кўрдик, аста-секинлик билан очяпмиз. Ҳозир сизга бир ҳужжатни айтаман. Ўзим биринчи ўқиганимда даҳшатга тушганман. Маълумки, Америка истилосида ҳиндуларни боши учун пул тўланганини киноларда кўрганмиз, тўғрими? Ҳар бир ҳиндунинг бошига фалон-фалон доллардан пул тўланган, уларнинг бош териси шилиб олиб келинган. Афсуски, кўзим билан кўрган ҳужжатни айтяпман, “Одинок” ва “Казнь” деган гуруҳлардан бўлган тўртта қотил дашноқнинг сурати турибди. “Одинок” гуруҳида улар териб-териб ўлдирган, яъни энг фаолларни битта-битта териб отиб ўлдирган. “Казнь” оммавий ўлдирган. “Казнь” гуруҳидагилар ҳар бир уйга кириб, ҳаммасини ўлдиришган. Яна энг қизиғи, ўшалар Қизил армия командирига мен Қўқонда 100 та одам ўлдирдим, лекин сизлар менга 50 та одамнинг пулини бердинглар, деб ёзган. Мана сизга факт бу. Қолган 50 та одамнинг пули қани, деган ва суратлар билан турибди. Суратлар шу қадар даҳшатлики, хашак кесадиган жодуда болаларнинг бошлари кесилган.\nБу ўз кўзим билан кўрган архив ҳужжати. Энг даҳшатлиси, дашноқлар кўпроқ пул олиш мақсадида жасадлар, кесилган бошлар фонида турли ракурсларда расмга тушган.\nҲаттоки ҳар битта бошга тўланган сумма ҳам кўрсатилган. Қўқон ўликлар шаҳри, деб эълон қилинган. Ҳаққоний тарихни билмаслик қанақа аҳволга олиб келади? Бугун Тошкентда рус босқинчиларига тикланган “Часовня”ни олинг. Камолонда бир қошиқ қони қолгунича курашган ота-боболаримизга ҳайкал қўйиш ўрнига, бу иш қилинган. Тарихни эслатиб туриши учун у жойга бир аянчли расмларни қўйиб, мана шулар қирган, деб қўйиш керакдир, балки. Нима мақсадда “Часовня” тикланганини ҳам билмайман.\nДашноқлар авлоди “арман геноциди”ни яхши билади. Ўзбекистонда кимдан сўрасангиз “Арман геноциди” ҳақида Интернетдан ўқиган, билади. “Турклар арманларни геноцид қилган”, дейди. Бугунги кундаги ахборотнинг кучи, дейман-да.\nИнсонни хафа қиладиган яна бир жиҳат борки, рус тилида ҳар қандай бир манбани қидиринг, чиқиб келади. лекин ўзбек тилида қидирилса чиқмайди. Масалан, дашноқлар деб ёзсангиз, керакли маълумот чиқмайди. Шуҳрат Барлоснинг баъзи бир манбалари чиқади, лекин шунда ҳам уни айблаган, ўзимизнинг академиклар айбловлари чиқиб келади.\nМахсус Долзарб дашноқлар\n349 12:34 02.07.2022\n391 12:00 02.07.2022


Клиник ўлимдан сақлаб қолинган боланинг ҳолати...\n19.07.2019 18:39 2 4939\nМаълум бўлишича, 2 ёшли болакай ота-онаси билан автомобилда кетаётган вақтда соғлиги кескин ёмонлашган. У ўткир респиратор касаллик – шамоллаш оқибатида вируслар қўзғатадиган, келиб чиқиши бир-бирига ўхшаш ўткир инфекцион касалликлардан бирига чалинган бўлган. Жазирама об-ҳаво таъсирида иситма кескин кўтарилиб кетган. «Бундай вақтда организм иситмага турлича реакция билдиради. Баъзан бирдан иситма кўтарилиши натижасида талваса бошланиши, мияга кислород етиб бориши қийинлашиши ва клиник ўлим ҳолати юзага келиши мумкин», — дейди 3-сон болалар клиник шифохонаси шифокори Гулчеҳра Исхакова.\nБола хушидан кетгач ота-она шошилинч равишда биринчи учраган даволаш муассасасига мурожаат қилади. Бу вақтда бола клиник ўлим ҳолатига тушиб қолган эди.\nКлиник ўлим – ҳаёт фаолиятларини тиклаш имкони қолмагунча, яъни биологик ўлимгача бўлган давр; бунда ҳаётнинг ташқи белгилари (юрак уриши, нафас) 3-5 дақиқа йўқолади, марказий нерв тизими фаолиятлари сўнади, лекин моддалар алмашинуви жараёни сақланади. Бу вақтда унинг ҳаётини ҳали қутқариб қолиш имкони бўлади.\nОта-она тасодифан дуч келган муассаса лор-оталаринголог хусусий шифохонаси эди. Уларнинг бахтига бу ерда шифокор-оталаринголог Сергей Владимирович Тобиас ишлайди. У гарчи реанимато́лог бўлмаса ҳам касб маҳоратини намойиш этади ва болани қутқариб қолади. Сергей Владимирович беморга қай тариқа сунъий нафас олдиргани ва юрагини массаж қилгани видеода тасвирланган.\nФото: Телеграм / Қўшни маҳалла\n«Ҳамкасбимиз барчасини тўғри бажарган. У боланинг ҳаётини сақлаб қолиш учун шошилинч реанимация тадбирларини аниқ бажарган. Натижада нафақат боланинг ҳаёти сақлаб қолинди, балки унинг организмига ортиқча заҳмат ҳам етмаган. Шундан сўнг ҳам қолган жараёнлар тўғри амалга оширилиб, бемор 3-сон болалар клиник шифохонасига тез ёрдам машинасида, шифокор кўриги остида юборилган.\nКўрсатилган биринчи ёрдам муваффақиятли амалга оширилгани боис болани реанимация бўлимида олиб қолишга ҳам эҳтиёж аниқланмади. У айни вақтда онаси билан бирга шифохонамиз бўлимларидан бирида даволанмоқда. Тегишли муолажа белгиланган ва шифокорларимиз назоратида бўлиб турибди. Худо хоҳласа барча даволаш муолажаларини амалга ошириб, соғлом ҳолатда шифохонамиздан чиқиб кетади», — дейди шифокор.\n— Аслида бундай қаҳрамонликлар шифохоналарда ҳар доим учрайди, — деди суҳбат охирида Гулчехра Анваровна. — Юртимизда ҳар куни шифокорлар беморлар ҳаёти учун курашади. Сиз мана шундай қаҳрамонликлардан бирини бугун ўз кўзингиз билан кўрдингиз...\nЖамият 30/11, 13:55